Kabinet Anwar hadiri mesyuarat tanpa pakai tali leher

PUTRAJAYA: Mesyuarat Kabinet Kerajaan Perpaduan yang berlangsung pagi ini tampil berbeza apabila jemaah menteri tidak mengenakan tali leher.

Ia dapat dilihat menerusi foto yang dikongsikan oleh Timbalan Perdana Menteri, Datuk Seri Fadillah Yusof di akaun Facebooknya pada Rabu.

Turut kelihatan ialah Ketua Setiausaha Negara, Tan Sri Mohd Zuki Ali juga tidak memakai tali leher seperti kebiasaannya.

Di dalam foto tersebut, kesemua menteri lelaki hanya memakai sut gelap yang dipadankan dengan kemeja rona cerah.

Difahamkan ia merupakan imej Anwar sejak dari dulu lagi dan beliau hanya akan pakai tali leher ketika menghadap Yang di-Pertuan Agong dan sidang Parlimen.

“Sebenarnya bukan tali leher yang penting, tetapi paling utama bagi Anwar ialah sebuah Kabinet itu benar-benar berfungsi dan beri tumpuan kepada rakyat sahaja,” katanya, lapor Sinar Harian.

Ditanya sama ada terdapat arahan dikeluarkan, beliau berkata, tiada sebarang arahan sebaliknya semua anggota Kabinet dilihat mahu memperlihatkan imej yang sama dengan Perdana Menteri.

Pada hari pertama menjejakkan kaki ke Putrajaya sebagai Perdana Menteri, Anwar lebih selesa menggayakan baju Melayu berwarna merah jambu lembut lengkap bercapal.

Keesokannya pula, beliau yang mempengerusikan Mesyuarat Khas Majlis Tindakan Sara Hidup Negara selesa menggayakan baju batik berwarna ungu di kala penjawat awam lain lengkap mengenakan lounge suit.

Sementara ketika tampil di Kementerian Kewangan pada Selasa, beliau kekal dengan penampilan ringkas tidak memakai tali leher meskipun mengenakan sut pejabat.

Author

Media Variasi

View all posts

View all posts


Direktorat Komunikasi Turki dedah lebih 100 berita palsu tentang serangan Israel ke atas Gaza

SAKARYA, Türkiye: Direktorat Komunikasi Türkiye telah mendedahkan lebih 100 berita palsu mengenai serangan Israel ke atas Gaza, kata pengarahnya pada Isnin.

“Hasil daripada usaha berterusan Pusat Membanteras Penyelewengan kami sejak 7 Oktober, kami telah mendedahkan lebih 100 berita palsu yang disengajakan berhubung serangan Israel ke atas Gaza dan mendedahkan kebenaran,” kata Fahrettin Altun di Simposium Sains Komunikasi Antarabangsa ke-3 di Wilayah Sakarya di Türkiye.

Pusat itu menerbitkan lima buletin khas mengenai Palestin, kata Altun.

“Kami dengan cepat berkongsi kebenaran dengan orang ramai global kerana kepantasan adalah salah satu elemen terpenting dalam memerangi maklumat salah.

“Malangnya, jika anda menangguhkan (mengambil tindakan), maklumat salah cenderung untuk menggantikan dan menenggelamkan kebenaran dengan pembohongan,” tambahnya.

Altun berkata, maklumat salah mengenai penderitaan Gaza sedang dihasilkan dan disebarkan secara tidak bertanggungjawab pada tahap yang sangat tinggi, walaupun oleh pegawai dan presiden.

“Kempen disinformasi yang bertujuan untuk menutup jenayah dan pembunuhan beramai-ramai di Gaza dicari untuk dijadikan alat dasar luar di tangan pelakon yang mempunyai rancangan gelap berkaitan kedua-dua Timur Tengah dan Mediterranean Timur.”

Mereka tahu bahawa masalah disinformasi secara serius menjejaskan keupayaan masyarakat, institusi dan individu untuk mengakses maklumat yang boleh dipercayai dan membuat keputusan yang betul, membawa bersama perasaan putus asa, ketidakpastian dan huru-hara, tambah Altun.

Melakukan jenayah perang di Gaza di hadapan seluruh dunia, Israel “menunjukkan contoh fasisme dan imperialisme perkauman yang paling hodoh, paling ganas,” katanya.

Mengingatkan bahawa berjuta-juta orang dibunuh oleh pegawai negara di kem tahanan di Eropah pada separuh pertama abad ke-20, Altun berkata, “penjenayah itu tidak dilupakan, mereka dikutuk hingga ke hari ini. Penjenayah hari ini juga tidak akan dilupakan. Pembunuh di Gaza akan bertanggungjawab.”

Beliau menambah bahawa Israel pada masa yang sama menjalankan kempen disinformasi yang kotor bersama-sama secara terbuka melakukan jenayah perang dan pembunuhan beramai-ramai.

“Israel cuba untuk menghalalkan dan mengaburkan pembunuhan beramai-ramai terhadap rakyat Palestin, kanak-kanak Gaza, wanita, lelaki, warga emas, wartawan dan pekerja penjagaan kesihatan. Pendek kata, menentang mereka yang tidak bersalah, melalui kempen disinformasi yang sistematik.”

Israel telah melakukan serangan udara dan darat tanpa henti di Genting Gaza – termasuk di hospital, kediaman dan rumah ibadat – sejak kumpulan pejuang Palestin Hamas melancarkan serangan rentas sempadan pada 7 Okt.

Ketika serangan Israel di Genting Gaza memasuki hari ke-38, sekurang-kurangnya 11,180 rakyat Palestin telah terbunuh, termasuk lebih 7,700 kanak-kanak dan wanita, dan lebih 28,200 yang lain telah cedera, menurut angka terkini oleh pihak berkuasa Palestin.

Angka kematian Israel, sementara itu, hampir 1,200, menurut angka rasmi. – Anadolu

Author

Taufik Asmady Abdul Aziz

View all posts

View all posts


Tiga negara jalin kerjasama SERI demi kelestarian makanan

CYBERJAYA: Tiga negara iaitu Malaysia, Jepun dan Singapura jalan kerjasama menerusi program SERI untuk mewujudkan sistem makanan lestari bagi generasi akan datang.

Ketua Pegawai Eksekutif Kumpulan Impact Circle Sdn Bhd, Melisa Ong berkata, menerusi kerjasama SERI, setiap pemain industri dari tiga negara akan saling menyokong dalam agenda bekalan makanan.

“Kerjasama yang boleh dibuat dengan melihat kekuatan negara masing-masing, contohnya Singapura memiliki ramai pelabur dari luar negara, Malaysia pula memiliki banyak universiti untuk kajian makanan dan banyak tanah untuk pertanian manakala Jepun pula ada banyak teknologi penghasilan makanan yang boleh membantu.

“Dengan gabungan ketiga-tiga negara ini kita mampu membina kapasiti yang lebih berdaya mampan untuk memastikan bukan sahaja bekalan makanan cukup malah ia sihat untuk rakyat di seluruh dunia.

“Kita semua tahu menjelang tahun 2050, populasi manusia akan meningkat hingga 10 bilion, dengan perubahan iklim, inflasi, pasca pandemik, bencana dan lain-lain, bekalan makanan turut terjejas namun kita mahu pastikan menerusi kerjasama ini tiada isu bekalan makanan untuk menampung keperluan penduduk.

“Kita mahu semua negara ‘seri’, saling mendapat manfaat dan tiada tertinggal,” katanya kepada media pada Kem Kelestarian Makanan 2023 di RekaScape yang disertai lebih 20 pempamer industri makanan.

Kem ini dianjurkan oleh Leave a Nest Malaysia Sdn Bhd dan Sustainable Food Asia Inc.

Pada majlis itu turut menyaksikan Memorandum Persefahaman Bersama antara Impact Circle Sdn Bhd (Malaysia), Sustainable Food Asia (Jepun) yang juga Food9B yang diwakili Ketua Pegawai Eksekutif, Satoshi Umino dan Innovate 360 (Singapura) diwakili John Cheng.

Kem Kelestarian Makanan 2023 satu platform yang menggabungkan semua pakar, usahawan, pembuat dasar dan orang awam, mengetengahkan idea dan peluang untuk syarikat pemula (startup).

Menerusi program ini, diharapkan semua kepakaran dan rangkaian boleh digabungkan bersama untuk memastikan bekalan makanan cukup untuk 25 tahun akan datang.

Dalam pada itu, Satosi berkata, tidak mustahil Malaysia akan menjadi hab penghasilan makanan kerana Malaysia ada segalanya untuk memastikan agenda kelestarian makanan dilaksanakan dengan baik.

“Kami memilih Malaysia kerana ia pengeluar produk halal terbesar Asia dan memiliki hubungan baik dengan negara serantau.

“Kami melihat Malaysia sebagai satu potensi besar untuk melaksanakan agenda kelestarian makanan bagi memastikan bekalan makanan cukup untuk rakyat di Asia khususnya, ” katanya

Author

Tun Puteh Wanti

View all posts

View all posts


PRU15: Tempoh kempen 14 hari mencukupi – PM

KUALA SELANGOR: Perdana Menteri, Datuk Seri Ismail Sabri Yaakob berkata, tempoh 14 hari berkempen bagi Pilihan Raya Umum Ke-15 (PRU15) seperti yang ditetapkan Suruhanjaya Pilihan Raya (SPR) adalah mencukupi.

Naib Presiden UMNO itu berkata, adalah menjadi tanggungjawab setiap parti politik untuk membuat perancangan bagi memastikan tempoh yang diberikan SPR itu mencukupi untuk mereka berkempen bagi menghadapi pilihan raya.

“14 hari cukup. Dulu pun 14 hari, ada masa kurang dari 14 hari jadi parti-parti politik kena buat perancangan masing-masing untuk pastikan cukup masa 14 hari tersebut. Kalau terlampau lama orang mengadu juga terlalu lama, penat kerja dan macam-macam.

“Jadi SPR dah tentukan, jadi kita akur dengan SPR dan bekerja berdasarkan jumlah hari yang disediakan untuk berkempen,” katanya kepada pemberita selepas majlis pelancaran Karnival Usahawan dan Koperasi Keluarga Malaysia Negeri Selangor di Puncak Alam di sini hari ini.

Pengerusi SPR Tan Sri Abdul Ghani hari ini mengumumkan 19 November sebagai tarikh pengundian bagi PRU15, penamaan calon pada 5 November manakala pengundian awal pada 15 November.

Berikutan itu, tempoh berkempen ditetapkan selama 14 hari bermula selepas pengisytiharan calon yang bertanding pada 5 November sehingga pukul 11.59 malam, 18 November.

Authors

MEDIAVARIASI

View all posts

Diyana Rahip

View all posts

View all posts

View all posts


Warga emas tertekan pedal minyak, kereta rempuh kedai serbaneka stesen minyak

MELAKA: Seorang warga emas cedera ringan selepas kereta dipandunya merempuh kedai serbaneka di stesen minyak Jalan Bukit Rambai di sini malam tadi.

Ketua Polis Daerah Melaka Tengah, ACP Christopher Patit berkata, dalam kejadian kira-kira 7 malam itu, mangsa, Jaafar Yusof, 69, baru sahaja selesai membuat pengisian minyak di stesen pam terbabit sebelum tertekan pedal minyak ketika memasuki gear D.

“Ia menyebabkan kereta jenis Hyundai Sonata dipandunya terbabas dan melanggar kedai tersebut menyebabkan lima panel gelas kaca pecah, manakala lelaki yang bekerja sebagai pesawah itu cedera ringan di kaki dan tiada kecederaan pada orang awam,” katanya dalam satu kenyataan di sini hari ini.

Kes disiasat mengikut Seksyen 43(1) Akta Pengangkutan Jalan 1987. – BERNAMA


Pelajar Malaysia gondol pingat emas pada pertandingan inovasi di Jerman

KUALA LUMPUR: Pelajar Sekolah Menengah Kebangsaan (Agama) Kuala Selangor mengharumkan nama Malaysia apabila menewaskan 490 pasukan dari 250 sekolah di seluruh dunia di Pameran Perdagangan Antarabangsa, Penciptaan Produk dan Idea Baharu (IENA) 2022 di Nuremberg, Jerman semalam.

Mereka meraih pingat emas dan Anugerah Khas Produk Inovasi Terbaik Keseluruhan Untuk Kategori Pencipta Muda Hadiah Bandaraya Nuremberg dalam pertandingan yang berlangsung selama tiga hari bermula 27 Oktober lepas.

Empat pelajar terbabit ialah Athirah Ahmad Hisshamuddin, 17, serta Raja Dhia Nazneen Insyirah Raja Mohd Aman Shah, Nur Damia Bisyara Muhammad Imran dan Sarah Ardinie Khairul Faizi, masing-masing berusia 16 tahun.

Berbekalkan bimbingan guru berpengalaman Mohd Ridzuan Mohammad dan Mohd Zulhelmi Mansor, pelajar terbabit mengulangi kejayaan senior mereka yang turut memenangi pingat emas serta anugerah produk inovasi terbaik pada 2019 di pertandingan sama.

Mohd Zulhelmi ketika dihubungi Bernama berkata pelajar terbabit mempertandingkan produk inovasi Set Pembelajaran (ECS) Eksplorasi Cabaran Sejarah Dunia yang direka khas untuk menarik minat semua golongan khususnya remaja menguasai pengetahuan am berkaitan sejarah ketamadunan dunia.

Beliau berkata idea itu tercetus melalui permainan Monopoli yang kemudian diterjemah kepada ECS memandangkan sejarah tamadun dunia mempunyai tempat warisan menarik untuk dipaparkan di atas papan permainan.

“Maka konsep bergambar dan rakaman peristiwa menarik ditonjolkan di atas papan permainan tersebut. Ini membolehkan interaksi dua hala dan menggalakkan perbincangan antara para pelajar yang bermain papan permainan ECS itu,” katanya.

Mohd Zulhelmi juga berkata produk itu diharap dapat diterbitkan dan dijadikan pertandingan koakademik antara sekolah selain mampu dimiliki oleh setiap keluarga di negara ini untuk dijadikan aktiviti santai bagi mengisi masa lapang sekali gus melahirkan generasi warganegara global.

IENA adalah pameran inovasi tertua di dunia yang dipertanding sejak lebih 70 tahun lepas bersempena pameran perdagangan yang mengetengahkan pelbagai ciptaan dan inovasi baharu terbesar di dunia. – BERNAMA


Siti Bainun reka cerita Bella cedera terkena tumpahan air panas – Hakim

KUALA LUMPUR: Mahkamah Sesyen di sini hari ini mendapati, keterangan pengasas Rumah Bonda, Siti Bainun Ahd Razali bahawa remaja perempuan sindrom Down dikenali sebagai Bella cedera terkena tumpahan air panas daripada termos semasa ketiadaannya di sebuah kondominium adalah rekaan kerana insiden itu tidak pernah berlaku.

Hakim Izralizam Sanusi dalam penghakimannya berkata keterangan bela diri Siti Bainun menyatakan bahawa pada 6 hingga 9 Mei 2021, dia bersama rakan serumahnya, Noor Marliana Ramlee iaitu saksi pembelaan ketiga, telah keluar dari kondominium di Wangsa Maju untuk bertugas di Rumah Bonda di Setapak.

“Tertuduh menerangkan pada tarikh tersebut, dia telah meninggalkan Bella bersama-sama Yasmin (saksi pendakwaan kelima), Balqis, Aida dan Tulus Jiwa di kondominium tersebut.

“Tertuduh menyatakan semasa sedang bekerja, dia menerima panggilan telefon daripada Yasmin yang menceritakan kejadian pergaduhan antara Bella dan Balqis menyebabkan tumpahan air dari termos ke atas Bella di bilik mendobi di kondominium itu. Namun tertuduh tidak mengemukakan sebarang rekod panggilan yang menunjukkan Yasmin menelefonnya pada masa itu,” katanya.

Beliau berkata keterangan tertuduh berkaitan insiden Bella terkena air panas adalah dengar cakap kerana dia tidak berada di tempat kejadian dan tidak menyaksikan kejadian tersebut.

“Yasmin menafikan kejadian itu dan Bella tidak pernah mengesahkannya walau telah dipanggil memberi keterangan. Balkis dan Aida telah ditawarkan kepada pembelaan untuk mengesahkan sama ada insiden kemalangan berkenaan air panas tersebut benar-benar berlaku namun mereka tidak dipanggil oleh pihak pembelaan sebagai saksi ,” katanya ketika membacakan penghakiman setebal 12 muka surat.

Hakim itu juga berkata, tertuduh sebagai individu yang telah diperintahkan oleh Mahkamah Majistret pada 24 Sept 2020 untuk memelihara Bella seharusnya memaklumkan serta berbincang dengan Pegawai Pelindung Bella, Mohamad Imran Mohamed Zanyuin (SP12), apabila timbul sebarang masalah.

Beliau berkata, tertuduh tidak memaklumkan Mohamad Imran dengan segera mengenai kejadian itu yang dikatakan berlaku dari 6 hingga 9 Mei 2021 namun hanya berbuat demikian pada 24 Jun 2021 melalui aplikasi WhatsApp ketika Bella telah dibawa ke hospital.

“Bagaimanapun, mesej WhatsApp tertuduh kepada SP12 adalah bercanggah dengan keterangan tertuduh bahawa Bella lari ke dapur, berebut sesuatu dengan Balkis dan terkena air panas di bilik mendobi.

“Kegagalan tertuduh memaklumkan kejadian itu kepada Encik Imran dalam tempoh yang munasabah selepas kejadian berlaku dan seterusnya menghantar mesej yang bercanggah dengan kejadian yang dikatakan berlaku, menunjukkan dia mereka-reka cerita berkenaan dengan kejadian air panas tumpah di bilik mendobi,” katanya.

Izralizam berkata, tindakan tertuduh membawa Bella atau merujuk kecederaan mangsa kepada doktor selepas hampir sebulan kejadian tertumpah air panas yang menyebabkan kecederaan serius kepada remaja itu adalah tidak munasabah.

Beliau berkata, ini menunjukkan insiden itu sebenarnya tidak pernah berlaku dan dakwaan mengenainya wajar ditolak.

Katanya, tertuduh juga tidak mengemukakan pakar yang boleh menyangkal keterangan beberapa doktor yang merupakan saksi pendakwaan untuk mengesahkan bahawa kecederaan Bella bukan terhasil daripada satu insiden sahaja kerana terdapat luka dan parut pada badan remaja itu.

Siti Bainun, 31, dihantar ke Penjara Kajang bermula hari ini untuk menjalani hukuman penjara 12 tahun selepas mahkamah menolak permohonannya untuk menangguhkan pelaksanaan hukuman.

Terdahulu, Izralizam menjatuhkan hukuman penjara 12 tahun terhadap Siti Bainun selepas mendapati dia bersalah atas dua pertuduhan mengabai dan menganiaya Bella. – BERNAMA


Anwar sangkal dakwaan tidak mahu bina KXP

PERMATANG PAUH: Perdana Menteri, Datuk Seri Anwar Ibrahim menyangkal  dakwaan Kerajaan Persekutuan menindas mana-mana negeri dalam soal penyaluran peruntukan mahupun pembangunan  termasuk dalam isu pembinaan Lapangan Terbang Antarabangsa Kulim (KXP), di Kedah.

Anwar berkata, cadangan pembinaan lapangan terbang memerlukan kajian yang teliti sebelum boleh dilaksanakan kerana ia melibatkan beberapa aspek penting terutamanya keselamatan negara selain perlu melalui prosedur dan peraturan yang tertentu.

“Perlu tanya TUDM (Tentera Udara Diraja Malaysia), boleh lepas atau tidak zon penerbangan … ada yang kata Tan Sri Syed Mokhtar (Albukhary) akan bayar (projek pembinaan KXP) dan saya tanya dia kalau nak buat kenapa tak beritahu saya. Syed Mokhtar jawab kepada saya, abang, saya tiada cadangan nak buat lapangan terbang, ada banyak kerja dah.

“Lapangan terbang ini bukan boleh bagi senang-senang nak buat… ia sentuh soal keselamatan negara, kalau nak jadi pemimpin kena reti sikit, kena ngaji lebih daripada orang lain,” kata Anwar pada program Minum Petang bersama penduduk Kampung Sama Gagah, dekat sini hari ini.

Sebelum ini, Menteri Besar Kedah, Datuk Seri Muhammad Sanusi Md Nor dilapor berkata, Anwar harus mengetepikan “kepentingan peribadinya” dan mempercepatkan kelulusan pembinaan KXP.

Menurut Muhammad Sanusi, beliau telah berusaha sedaya upaya untuk merealisasikan projek itu yang terletak di dalam perbandaran Kedah Aerotropolis. – BERNAMA


Kelayakan Piala Dunia 2026: Malaysia tawar jadi tuan rumah kepada Palestin

MALAYSIA menyatakan kesediaan menjadi tuan rumah bagi skuad bola sepak kebangsaan Palestin dalam mengharungi kempen Kelayakan Piala Dunia 2026 pada November depan.

Timbalan Menteri Belia dan Sukan, Adam Adli mengumumkan perkembangan terkini itu dalam satu kenyataan yang dimuat naik di laman media sosial X pada Khamis.

“Kami telah menghubungi pihak Kedutaan Palestin pada petang (Khamis) tadi.

“Kami telah menawarkan diri untuk menjadi tuan rumah untuk perlawanan membabitkan Palestin menentang Australia di Stadium Bolasepak Kuala Lumpur, Cheras bulan depan,” tulis Adam.

Konfederasi Bola Sepak Asia (AFC) sebelum ini menolak permintaan Palestin untuk bermain perlawanan Kelayakan Piala Dunia menentang Australia di Algeria atas sebab negara itu berada di lokasi benua yang berbeza.

Pada masa sama badan induk bola sepak Asia itu juga tidak dapat memastikan kemudahan yang terdapat di Algeria dan kesejahteraan para pemain.

Keputusan itu menyaksikan Persekutuan Bolasepak Palestin (PFA) perlu untuk menamakan lokasi berkecuali di Asia sebelum 25 Oktober.

Persekutuan Bolasepak Algeria (FAF) sebelum ini menyatakan kesediaan menjadi tuan rumah semua perlawanan pasukan Palestin selain menanggung segala kos susulan perang di Gaza.

FAF juga dilaporkan bersetuju menyediakan venue perlawanan rasmi dan tak rasmi membabitkan pasukan Palestin bagi persiapan kempen Piala Asia 2023.

Selain Australia, Palestin juga diundi bersama Lebanon dan Bangladesh dalam Kumpulan I. – Sinar Harian

Author

Media Variasi

View all posts

View all posts


Empat remaja dikerah jadi buruh

CYBERJAYA: Polis berjaya menyelamatkan empat remaja bawah umur yang dieksploitasi menjadi buruh paksa dalam serbuan ke atas sebuah kilang memproses logam terpakai di Teluk Gong, di Klang, petang semalam.

Ketua Penolong Pengarah D3 ATIPSOM, JSJ Bukit Aman, Senior Asisten Komisioner Fadil Marsus berkata, empat mangsa diselamatkan adalah warga Myanmar berusia 17 tahun.

Menurutnya, mereka diselamatkan menerusi satu serbuan pada pukul 3.30 petang oleh Bahagian Antipemerdagangan Manusia dan Antipenyeludupan Migran D3 (ATIPSOM) Jabatan Siasatan Jenayah (JSJ) Bukit Aman bersama Unit MAPO Kementerian Dalam Negeri dan Jabatan Tenaga Kerja.

“Hasil siasatan awal mendapati, mereka mula bekerja di kilang haram yang beroperasi sejak dua tahun lalu antara dua hingga lima bulan.

“Dalam serbuan sama, seramai 40 warga asing termasuk 10 wanita berusia antara 21 hingga 45 tahun yang bekerja di kilang itu tanpa sebarang dokumen perjalanan sah,” katanya memetik laporan Kosmo pada Jumaat.

Tambah Fadil, warga asing yang ditahan terdiri daripada warga Bangladesh, Myanmar, Nepal dan Kemboja.

“Semua pendatang asing tanpa izin ini dikesan bekerja di kilang ini sejak setahun lima bulan lalu.

“Kita juga menahan dua lelaki tempatan berusia 21 dan 31 tahun yang berperanan sebagai pengurus dan pembantu pengurus kilang,” katanya.

Jelasnya, fokus operasi itu adalah mengenalpasti mangsa pemerdagangan manusia dengan berpandukan kepada `National Guideline on Human Trafficking Indocators (NGHTI)’.

Tambah beliau, polis akan menjalankan siasatan mengikut Seksyen 14 Akta ATIPSOM 2007, Akta Kanak-kanak dan Orang Muda 1966, Seksyen 6(1)(c) dan Seksyen 55B Akta Imigresen 1956/63.

“D3 JSJ Bukit Aman sentiasa memantau dan menjalankan risikan bagi mengenal pasti lokasi-lokasi yang wujudnya aktiviti pemerdagangan manusia dan penyeludupan migran di seluruh negara,” maklumnya.

Author

Diyana Rahip

View all posts

View all posts


Pasukan SAR hampir putus asa mencari mangsa terakhir – Bomba

BATANG KALI: Hampir berputus asa dan hilang harapan, itulah yang dirasakan anggota pasukan mencari dan menyelamat (SAR) yang masih gagal menemukan mangsa terakhir tragedi tanah runtuh di tapak perkhemahan Father’s Organic Farm, meskipun pencarian memasuki hari kesembilan pagi semalam.

Namun dengan sisa-sisa tekad yang masih ada, meskipun merasakan peluang menemukan mangsa agak tipis kerana sudah melakukan penggalian di semua sektor runtuhan tanah, akhirnya mangsa berjaya juga ditemukan pada waktu petang hari kesembilan pencarian itu.

Mayat mangsa terakhir iaitu kanak-kanak lelaki itu, ditemukan dalam keadaan tertelungkup di dalam beg tidur dengan kedalaman tanah 1.5 meter di sektor A pada 4.53 petang semalam.

Menceritakan detik berkenaan, Penolong Pengarah Operasi Jabatan Bomba dan Penyelamat Selangor, Hafisham Mohd Noor berkata, mereka hampir berputus asa dan merasakan harapan tipis mencari mangsa kerana pasukan SAR telah berulang kali mencari mangsa terakhir itu di sektor A.

“Kami berulang kali mencari dan menggali di sektor A namun tidak menemukan sebarang mangsa, tetapi pada hari pertama (16 Dis) bapa dan kakak kepada mangsa terakhir itu ditemukan di sektor A.

“Kami percaya mangsa terakhir berada di sektor A kerana bapa dan kakaknya ditemukan di situ. Kami menyerahkan segala urusan dan tawakal kepada Allah,” katanya kepada Bernama di Pos Kawalan Tempat Kejadian (PKTK), di sini.

Hafisham berkata pada petang hari kesembilan pencarian itu, bomba melalui hasil perkongsian bersama agensi penyelamat lain menerima maklumat, menyatakan terdapat sejenis cairan yang pelik di kawasan pencarian sektor A.

“Apabila bomba menggali, terdapat mayat seorang kanak-kanak lelaki dalam keadaan telungkup dalam beg tidur.

“Mangsa terakhir adalah paling sukar kerana kami sudah membuat penggalian ulangan (di situ), tapi dengan izin Allah akhirnya kami menemukan sekujur tubuh,” katanya.

Sementara itu, Hafisham berkata, paling mencabar dalam operasi SAR berkenaan adalah apabila anggota penyelamat terpaksa menggali tanah sedalam tujuh meter, untuk mengambil empat mayat sekeluarga.

“Kesemua mereka ditemukan dalam keadaan bergulung dengan khemah serta perkakasan-perkakasan peralatan khemah.

“Saya mengucapkan syukur Alhamdulillah kerana operasi SAR berjalan dengan lancar dan berterima kasih kepada anggota-anggota penyelamat lain yang terlibat,” katanya.

Sementara itu, tinjauan Bernama hari ini mendapati Pos Kawalan Tempat Kejadian telah ditutup pada 12 tengah hari tadi dan anggota-anggota penyelamat mula mengemas dan membuka khemah masing-masing.

Selain itu, kerja-kerja teknikal di PKTK masih diteruskan seperti biasa, dengan beberapa jentera berat seperti jengkaut masih berada di lokasi pencarian.

Dalam tragedi pada awal 16 Dis, seramai 92 mangsa terlibat dengan 21 daripadanya terselamat, manakala 31 terkorban selepas berlaku runtuhan tanah hingga menimbus kawasan perkhemahan mangsa.

Kejadian menyayat hati itu meragut 18 nyawa individu dewasa dan 13 kanak-kanak, dengan 20 mayat ditemukan di sektor A, satu sektor B dan 10 lagi di sektor C.

Kawasan SAR yang dibahagikan kepada tiga sektor pencarian iaitu sektor A (hill view), sektor B (farm view), sektor C (river side) itu, melibatkan kekuatan melebihi 250 anggota penyelamat daripada pelbagai agensi serta khidmat unit anjing pengesan (K9) selain penggunaan jentera berat. – BERNAMA


Bakal kerajaan baharu dijangka adakan sidang media di Pintu 2 Istana Negara

KUALA LUMPUR: Pihak daripada bakal kerajaan baharu dijangka akan membuat sidang media di luar Pintu 2 Istana Negara pada hari ini.

Kelihatan karpet hijau telah dihamparkan di kawasan itu, di mana pihak itu dijangka akan membuat pengumuman secara langsung.

Pengumuman itu kemungkinan adalah berhubung dengan pembentukan kerajaan baharu dan pencalonan Perdana Menteri ke-10.

Semalam, Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah bertitah memperkenan permohonan supaya proses berkenaan perkara tersebut dilanjutkan sehingga jam 2 petang Selasa.

Sementara itu, suasana di luar kawasan itu dipenuhi dengan para pengamal media yang sedia melaporkan situasi di situ.

Di kawasan itu juga, dilengkapi dengan surau, tandas bergerak serta khemah yang disediakan khas untuk pengamal media.

Malah pengamal media juga menerima sumbangan makanan dan minuman percuma daripada pihak-pihak yang bermurah hati.

Author

Faridah Amiratul

View all posts

View all posts


Nahas Elmina: Doktor gigi antara figura penting dalam operasi pengecaman mayat

CYBERJAYA: Jika berlaku bencana mahupun kemalangan, peranan doktor gigi sangat penting bagi melakukan pengecaman mayat dengan hanya melalui gigi yang terdapat di lokasi kejadian.

Menerusi perkongsian Twitter @Ib_shah yang juga merupakan seorang doktor gigi, dia berkongsi kepentingan doktor gigi dalam tragedi nahas pesawat di Elmina baru-baru ini.

Menurutnya, gigi mempunyai persamaan dengan cap jari kerana setiap manusia tidak mempunyai set gigi yang sama.

“Bila bencana melanda, rekod pergigian penting dalam membantu penyiasatan. Ciri pergigian yang unik, tampalan gigi, dan rawatan pergigian boleh menjadi kunci pengenalan mayat.

“Apabila mayat terjejas teruk akibat impak,letupan dan kebakaran rekod pergigian dapat diambil kerana gigi dilitupi enamel, iaitu bahan yang paling keras dlm badan manusia.

“Ahli forensik pergigian bersama pasukan lain seperti polis di dalam Disaster Victim Identification (DVI) team, mencari bukti pergigian bagi mengenalpasti mayat. To give a name to an unrecognisable body,” katanya.

Jelasnya, pengecaman itu penting supaya mangsa dapat diberi penghormatan terakhir oleh keluarga masing-masing.

Dalam pada itu, Ibshah memberitahu, pengesahan mayat pakar forensik pergigian juga mampu untuk mengenal pasti bentuk gigitan dalam kes trauma, mengesan usia mangsa, membantu kajian akhir makmal dan memberi keterangan profesional di mahkamah.

Selain itu, simpanan rekod daripada pesakit yang disimpan oleh petugas doktor gigi di klinik harian adalah penting sekiranya diperlukan pada masa tertentu.

“Jadi apa peranan semua Dr Gigi yang lain? Sentiasa menyimpan rekod (charting, radiographs, study model) secara lengkap dan terperinci. sedia dikongsi kepada team DVI yang sah bila diperlukan.

“Peranan masyarakat? rawatan pergigian berkala penting untuk kesihatan oral dan rekod anda, maklumkan pada keluarga & kenalan dimana klinik gigi yang anda lawati.

“Disinilah ‘missing link‘ bagi team DVI mendapatkan rekod dari klinik. Jika ada maklumat,sampaikan pada saluran yg betul,” jelasnya.

Bagaimanapun, dengan tragedi yang baru menimpa rakyat Malaysia, Ibshah berharap orang ramai menyedari akan peranan serta sumbangan doktor gigi dalam siasatan berhubung kejadian di Elmina itu.

Author

Nurul Ain Japri

View all posts

View all posts


Jangan petik jawapan ‘cut and paste’ – Anwar bidas Hamzah

KUALA LUMPUR: Datuk Seri Anwar Ibrahim membidas Ketua Pembangkang, Datuk Seri Hamzah Zainudin yang tidak melihat secara keseluruhan wawancara beliau bersama CNN baru-baru ini, sebaliknya sekadar merujuk kepada jawapan yang sudah disunting.

Justeru, Perdana Menteri menyarankan Hamzah (PN-Larut) supaya membawa secara keseluruhan wawancara beliau bersama Christiane Amanpour yang dibuat ketika beliau menghadiri Perhimpunan Agung Pertubuhan Bangsa-Bangsa Bersatu (UNGA) di New York.

“Saya syorkan Yang Berhormat Larut lihat keseluruhan temubual dan tidak (rujuk jawapan) ‘cut and paste’ (potong dan tampal) yang dibuat.

“Kita telah pun tunjukkan (laporan) yang dikeluarkan CNN yang memberikan liputan sepenuhnya jawapan, tetapi ada unsur khianat yang sengaja memotong (untuk) menunjukkan tiada jawapan (menyeluruh diberikan).

“Saya harap kalau Yang Berhormat (YB) jangan baca dari (laporan) ‘cut and paste’ (potong dan tampal). Baca yang sepenuhnya,” katanya di Dewan Rakyat.

Beliau berkata demikian ketika menjawab komen Hamzah yang menyentuh mengenai wawancara bersama CNN itu ketika memberikan soalan tambahan berkaitan kerangka dasar Ekonomi MADANI. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Dai’e Muhammad dedah ‘ustaz dunia’ hidup mewah hasil duit derma

KUALA LUMPUR: Da’ie Pendakwah Nusantara musim kelima, Da’ie Muhammad Luqman Roslan tampil menjelaskan wujud dua kelompok agamawan bergelar ustaz iaitu ustaz akhirat dan ustaz dunia.

“Ustaz dunia ini, dia guna agama sebagai alat untuk dapat kemewahan diri, untuk dapat status dalam masyarakat.

“Ada yang memegang jawatan Pengerusi masjid dan surau dan menjadikan tempat ibadah itu seperti hak mutlak mereka, menggunakan pengaruh melantik dan memecat imaM dan jawatankuasa sesuka hati termasuk menggunakan duit masjid bagi kepentingan peribadi dan keluarga.

“Sikap zuhud dalam diri telah tiada, tidak semestinya berpakaian koyak, miskin, bukan macam itu tetapi berpada-padalah pada harta dunia.

“Ada ustaz dunia yang saya kenal, ada tiga kereta mewah hasil kutipan yuran anak-anak di tahfiz, zakat dan derma orang ramai.

“Beza dengan ustaz akhirat, dia tawaduk, ada ilmu tasawuf, bukan niat hendak bermewah, dan bukan guna agama untuk kemewahan diri,” katanya kepada MEDIA VARIASI.

Dalam pada itu, Daie Muhammad berkata, sekarang isu yang berlegar di media sosial, mahupun sekeliling yang menggunakan gelaran, ajaran, ataupun apa sahaja yang berkaitan agama untuk kepentingan diri sendiri.

“Anak murid hanya makan nasi dan kicap, tetapi guru dan kakitangan semua makan lebih baik daripada anak murid, ada juga yang lebih mewah daripada orang lain.

Dalam usaha Kerajaan Perpaduan untuk menjadikan negara ini dipelihara oleh Allah SWT pastikan pelantikan mana-mana individu yang bergelar ustaz ini wajib diperhalusi latar belakang dan keikhlasan mereka terhadap membawa agama kepada masyarakat kerana Ustaz Dunia sudah pasti tidak akan membawa apa-apa impak kepada orang awam melainkan hanya membawa keuntungan diri sendiri sahaja.

“Ia sedang berlaku ketika ini, dan saya harap perkongsian saya ini dapat mengingatkan sesama kita agar jangan melampaui batas kerana perbuatan inilah yang merosakkan nama Islam,” katanya.

Author

Tun Puteh Wanti

View all posts

View all posts


Lapar nak makan selepas tiga hari tersepit dalam kereta kemalangan

SUNGAI PETANI: Umur seorang warga emas masih panjang apabila dia ditemui masih bernyawa selepas tiga hari terlibat dalam kemalangan di Jalan Bukit Selambau-Kuala Ketil berdekatan Taman Chempaka, Bukit Selambau di sini pada Jumaat lalu.

Ketika ditemui, Che Ishak Shaari, 72, dilaporkan tidak sedarkan diri setelah tersepit di dalam kenderaannya.

Menurut anak mangsa, Mohd. Haidie, 46, bapanya sempat memaklumkan dia terbabas ketika dalam perjalanan ke Kuala Ketil pada pukul 6.10 pagi, 18 Julai lalu.

“Dia (bapa) beritahu lapar kerana tidak menjamah sebarang makanan selama empat hari sejak malam Isnin lalu (17 Julai) sebaik tersedar. Dia meminta makanan dan air.

“Bapa saya masih belum pulih sepenuhnya. Kami sekeluarga bersyukur dan berterima kasih kepada semua pihak termasuk polis yang terlibat dalam mencarinya sejak hari pertama dilaporkan hilang,” katanya ketika ditemui di Hospital Sultan Abdul Halim (HSAH), di sini semalam.

Menurut Mohd. Haidie, pada hari kejadian, seorang penduduk kampung Bukit Selambau mengesan sebuah kereta Proton Iswara remuk di kawasan cerun pada Khamis lalu. Lelaki itu bagaimanapun tidak menghampiri kereta itu kerana cuaca gelap.

“Semasa pulang ke rumah, dia terkejut apabila ternampak hantaran di Facebook mengenai pencarian warga emas hilang dan kereta tersebut sama seperti dilihat sebelum itu.

“Lelaki itu menghubungi saya sebelum saya bergegas pulang ke Kedah dari ibu negara. Pada pukul 7.45 pagi, saya pergi ke lokasi berkenaan. Alhamdulillah kami jumpa bapa,” ujarnya.

Jelasnya, sepanjang kehilangan bapanya, dia dan lima adik-beradik berasa susah hati selepas lebih 50 panggilan telefon tidak dijawab.

“Walaupun berjauhan, kami kerap menghubungi bapa sebab dia tinggal seorang diri,” katanya.

Kosmo! semalam melaporkan seorang warga emas yang hilang sejak Selasa lalu ditemui tersepit di dalam kereta pagi Jumaat selepas terlibat kemalangan di kawasan cerun Jalan Bukit Selambau-Kuala Ketil.

Mangsa dari Kampung Pantai Cicar, Kuala Ketil ditemui orang awam pada pukul 7.45 pagi.

Lelaki itu mengalami kecederaan patah tangan kiri selain luka pada badan serta kepala.

Author

Media Variasi

View all posts

View all posts


RM10 bilion boleh diselamatkan daripada kebocoran sistem perolehan kerajaan

PUTRAJAYA: Perdana Menteri, Datuk Seri Anwar Ibrahim berkata, negara boleh melakukan penjimatan sehingga RM10 bilion daripada kebocoran yang berlaku dalam sistem perolehan kerajaan.

Anwar yang juga Menteri Kewangan berkata, kebocoran boleh dihentikan sekiranya amalan rasuah dibanteras di semua peringkat termasuk mengubah cara lama iaitu tanpa campur tangan politik atau kepentingan peniaga besar dalam perolehan kerajaan.

“Kita mengalami kebocoran yang tinggi.  Belum dua bulan (saya) di Kementerian Kewangan sudah kenal pasti RM3 bilion hingga RM4 bilion yang boleh diselamatkan,” katanya ketika berucap pada majlis Dialog Belanjawan 2023 bertema ‘Membangun Malaysia Madani’ di sini hari ini.

Turut hadir ialah dua Timbalan Menteri Kewangan, Datuk Seri Ahmad Maslan dan Steven Sim Chee Keong; Ketua Setiausaha Negara, Tan Sri Mohd Zuki Ali dan Timbalan Ketua Setiausaha Perbendaharaan, Datuk Johan Mahmood Merican.

Anwar berkata, daripada pengalamannya, ketirisan dapat dikurangkan sekiranya hal-hal perolehan diserahkan kepada pihak yang berupaya dalam isu seperti banjir atau pembelian senjata.

“Biarkan urusan (perolehan) untuk tentera udara, laut dan darat dipertanggungjawabkan mengusulkan jenis barangan terbaik, dan runding antara kerajaan tanpa campur tangan dari politik atau kepentingan peniaga,” katanya.

Sementara itu, Anwar berkata, pendekatan dalam Bajet 2023 seharusnya adalah untuk memulihkan keyakinan pelabur domestik dan luar negara serta mempercepatkan kelulusan pelaburan.

Memberikan contoh satu usul untuk memperkenalkan ladang organik oleh sebuah syarikat yang mengambil masa dua tahun mendapat kelulusan, Anwar berkata, perkara seperti itu perlu dihentikan kerana ekonomi hijau merupakan keutamaan untuk kemampanan ekonomi.

“Keupayaan memberi kelulusan harus lebih pantas dan ketua-ketua jabatan dipertanggungjawabkan sepenuhnya sekiranya berlaku kelewatan dan berdepan tindakan kerana menjejaskan ekonomi negara,” katanya.

Semakan semula Bajet 2023 akan dibentangkan pada 24 Februari ini di Dewan Rakyat. – BERNAMA


PRN: Lebih 50 peratus anggota ATM, selesai mengundi di DUN Sungai Tua

GOMBAK: Lebih 50 peratus daripada 93 anggota Angkatan Tentera Malaysia (ATM) termasuk pasangan selesai mengundi bagi Dewan Undangan Negeri (DUN) Sungai Tua sempena Pilihan Raya Negeri (PRN) ke-15, hari ini.

Tinjauan Kosmo! di sini mendapati setakat pukul 9 pagi, kadar peratusan itu melibatkan seramai 48 anggota termasuk pasangan pada hari pengundian awal di Dewan Dato Yaacob, Depot Bekalan Pusat, Kor Perkhidmatan Diraja, Batu Caves di sini.

DUN Sungai Tua menyaksikan pertembungan tiga penjuru melibatkan calon Pakatan Harapan (PH) yang juga penyandang kerusi tersebut, Datuk Seri Amiruddin Shaari, calon Perikatan Nasional (PN), Muhammad Hanif Jamaluddin dan Suman Gopal yang bertanding atas tiket Bebas.

Untuk makluman, sebanyak 260 pusat mengundi awal yang mengandungi 377 saluran awal sempena PRN di enam negeri, dibuka serentak bermula pukul 8 pagi tadi.

Ia melibatkan undi awal 49,660 anggota tentera dan 47,728 anggota polis bersama pasangan masing-masing di semua negeri yang terlibat PRN.

SPR sebelum ini menetapkan tarikh penamaan calon dan pengundian awal bagi PRN masing-masing pada 29 Julai dan 8 Ogos, manakala hari pengundian pada 12 Ogos ini.

PRN kali ini melibatkan sebanyak 36 kerusi DUN di Kedah, Kelantan (45), Terengganu (32), Pulau Pinang (40), Selangor (56) serta 36 DUN di Negeri Sembilan.

Author

Media Variasi

View all posts

View all posts


Terbuka India: Aaron-Wooi Yik tewas kepada beregu China

NEW DELHI: Juara dunia Aaron Chia-Soh Wooi Yik tewas dalam perlawanan akhir beregu lelaki Terbuka India di sini, hari ini.

Beregu utama kebangsaan itu kecundang selepas aksi 63 minit, 21-14, 19-21, 18-21, ketika menentang Liang Wei Keng dan Wang Chang dari China di Dewan Tertutup K.D. Jadhav.

Walaupun pasangan Malaysia itu memberi saingan hebat, aksi permainan pantas ditampilkan beregu China akhirnya menundukkan mereka.

Wooi Yik berkata, beliau dan Aaron telah memberikan yang terbaik namun pemain China mempunyai kelebihan dari segi kepantasan.

Gandingan Malaysia itu berkata, mereka tidak akan membiarkan kekalahan di India itu mengganggu fokus mereka pada acara seterusnya dan persediaan untuk kelayakan Sukan Olimpik di Paris tahun depan.

“Penting untuk terus yakin pada diri kami sendiri,” kata Aaron. – BERNAMA


PN bangkit isu ‘Islam terancam’ jika PH menang PRU15 – Mat Sabu

GOMBAK: Perikatan Nasional (PN) memainkan isu ‘Islam terancam’ jika Pakatan Harapan (PH) menang pada Pilihan Raya Umum ke-15 (PRU15), kata Datuk Seri Mohamad Sabu.

Oleh sebab itu, Mohamad Sabu yang juga Presiden Parti Amanah Negara (Amanah) berkata, ramai anak muda dan selebriti Melayu terpengaruh kerana khuatir agama tersebut akan tergugat di negara ini.

“Siapa nak biarkan Islam terancam walaupun ada yang jarang solat dan tidak terlalu mengamalkan ajaran Islam?

“Tetapi bila dapat tahu Islam akan terancam, mereka akan membela. Ini sikap Melayu,” katanya ketika Pelancaran Jentera Pilihan Raya Negeri (PRN) Kerajaan Perpaduan DUN Hulu Kelang di sini pada Rabu.

Turut hadir adalah Menteri Besar Selangor, Datuk Seri Amirudin Shari; Pengerusi Perhubungan UMNO, Datuk Megat Zulkarnain Omardin dan beberapa kepimpinan PH dan BN.

Mohamad Sabu berkata, antara tuduhan paling besar dibuat PN adalah Malaysia akan dikuasai Israel manakala golongan Lesbian, Gay, Biseksual dan Transgender (LGBT) akan dibenarkan jika Datuk Seri Anwar Ibrahim dilantik sebagai Perdana Menteri.

Jika pemimpin UMNO dilantik sebagai Perdana Menteri pula, katanya, PN akan membuat tuduhan bahawa lelaki dan perempuan boleh berkahwin sesama jenis.

“Kalau PH menang, mereka akan mendakwa kononnya pelajar perempuan Islam akan diarahkan memakai skirt. Ini yang membuatkan orang ramai marah. Orang akan berfikir, inikah corak pemerintahan DAP (parti komponen PH)?

“Dakwaan inilah menyebabkan mereka yang hebat kalah pada PRU15 termasuk Ku Li (Tengku Razaleigh Hamzah), Datuk Seri Reezal Merican Naina Merican, Datuk Seri Azeez Abdul Rahim, Nurul Izzah Anwar dan Datuk Mahfuz Omar.

“Tetapi setakat lapan bulan kerajaan sekarang memerintah, ada tak LGBT diizinkan? Ada tak KPM (Kementerian Pendidikan) bagi arahan kepada pelajar Melayu pakai skirt semula?” soalnya.

Author

Fazleen Safina Abd Jamil

View all posts

View all posts


Lima individu nyaris maut pokok tumbang hempap kenderaan

KUALA LUMPUR: Lima individu nyaris maut selepas dua pokok tumbang menghempap dua kereta akibat hujan lebat dan ribut berhampiran susur keluar Jalan Ipoh ke Rawang, Selangor, petang tadi.

Lima mangsa warga tempatan itu terdiri daripada tiga lelaki masing-masing berumur 12, 15 dan 48 tahun serta dua wanita berusia 44 dan 48 tahun.

Pengarah Jabatan Bomba dan Penyelamat Selangor, Morni Mamat berkata, kesemua lima mangsa tersebut berjaya dikeluarkan daripada kenderaan dan tidak mengalami sebarang kecederaan.

Beliau berkata bomba menerima panggilan kecemasan pada 6.07 petang tadi dan mendapati dua pokok tumbang di lokasi kejadian.

“Sebuah kereta jenis Perodua Alza di dalamnya ada tiga penumpang, manakala sebuah lagi kereta jenis Honda CRV terdapat dua penumpang terperangkap dan bomba mengambil masa 10 minit bagi membantu mengeluarkan kesemua mangsa,” katanya ketika dihubungi hari ini.

Menurutnya bomba juga menerima laporan beberapa pokok tumbang pada 6.15 petang tadi di Jalan Hang Lekir, Kuala Kubu Bharu, dekat sini yang menghalang laluan kenderaan.

“Bomba mengambil masa 20 minit bagi mengalihkan dahan pokok yang menghalang laluan kenderaan tersebut dan tiada mangsa terlibat dilaporkan,” katanya. – BERNAMA


Pengetua Pusat Tahfiz Darul Ittifaqiyah terpaksa ditidurkan

PETALING JAYA: Pengetua Pusat Tahfiz Darul Ittifaqiyah, Mohd Zahid Mahmood terpaksa ditidurkan kerana menghadapi masalah kekurangan oksigen kerana menghadapi penyakit jantung.

Dilaporkan beliau kini berada di Pusat Perubatan Universiti Malaya (PPUM) di sini bagi mendapatkan rawatan.

Terdahulu, tular satu mesej yang meminta orang ramai melakukan solat hajat bagi memohon kepada Allah SWT agar Mohd Zahid diberikan kesembuhan.

Pada 2017, negara dikejutkan dengan kejadian kebakaran Pusat Tahfiz Darul Ittifaqiyah di Kampung Datuk Keramat, Wangsa Maju dan mengorbankan 23 pelajar.

Isnin lalu, Mahkamah Rayuan memutuskan seorang lelaki kekal di penjara selama tempoh diperkenankan Yang di-Pertuan Agong atas sabitan kesalahan membunuh 23 penghuni tahfiz dalam kebakaran Pusat Tahfiz Darul Quran Ittifaqiyah, enam tahun lalu.

Pada 17 Ogos 2020, lelaki berusia 22 tahun itu disabitkan oleh Mahkamah Tinggi atas kesalahan membunuh sebelum diperintahkan supaya ditahan di penjara selama tempoh diperkenankan Yang di-Pertuan Agong.

Dalam kejadian menyayat hati pada 14 September 2017, seramai 21 pelajar dan dua guru pusat tahfiz itu terkorban selepas terperangkap di tingkat tiga asrama pusat berkenaan yang terbakar.

Mengikut pertuduhan, lelaki itu didakwa membunuh dan menyebabkan kematian 23 penghuni pusat tahfiz di Jalan Keramat Hujung, Kampung Datuk Keramat, Wangsa Maju, di sini, antara pukul 4.15 pagi dan 6.45 pagi 14 September 2017.

Pendakwaan dibuat mengikut Seksyen 302 Kanun Keseksaan dibaca bersama Seksyen 34 akta sama yang memperuntukkan hukuman mati mandatori jika sabit kesalahan. – Utusan

Author

Media Variasi

View all posts

View all posts


Shahidan buat laporan polis berhubung edaran risalah palsu

ARAU: Perikatan Nasional (PN) telah mengesan kempen pengedaran risalah palsu yang memaparkan wajah calon PN kerusi Parlimen Arau, Datuk Seri Shahidan Kassim, sebagai calon Barisan Nasional (BN) pada Pilihan Raya Umum ke-15 (PRU15), esok.

Risalah tersebut mengajak orang ramai mengundi BN.

Justeru, wakil calon PN Arau, Mohd Faizal Mohd Arif berkata, laporan polis dibuat kerana melihat edaran risalah itu sebagai tindakan yang boleh mengelirukan pengundi di kawasan Parlimen berkenaan.

“Pada mulanya saya menerima satu pesanan WhatsApps dalam satu group Arau yang memaklumkan terdapat beberapa risalah yang telah tersebar luas di kawasan Parlimen Arau.

“Pada risalah itu tertera yang kononnya Shahidan akan bertanding bagi Parlimen Arau atas tiket BN dan tertera marilah bersama-sama kita mengundi BN,” katanya ketika ditemui di hadapan Balai Polis Arau. di sini hari ini.

Sementara itu, Ketua Polis Daerah Arau, Supt Ahmad Mohsin Md Rodi berkata, siasatan lanjut sedang dijalankan. – BERNAMA


Bergelut 25 minit tangkap ular sawa kenyang telan kambing

KODIANG: Angkatan Pertahanan Awam (APM) Kubang Pasu bergelut selama 25 minit sebelum berjaya menangkap seekor ular sawa batik di Batu 7 Kampung Guar Batu Hitam di sini pada Khamis.

Pegawai Pertahanan Awam Daerah Kubang Pasu, Kapten (PA) Mohd Adenin Suhaimi berkata, tangkapan ular sawa itu dilakukan selepas Pusat Kawalan Operasi Daerah (PKOD) APM Kubang Pasu menerima panggilan pada jam 8.23 pagi daripada orang awam yang menjumpai reptilia itu dalam sebuah kandang kambing.

Beliau berkata, seramai empat anggota APM Kubang Pasu telah digerakkan dan tiba di lokasi kejadian sebelum melihat ular sawa batik telah menelan seekor kambing.

“Ular sawa batik lebih kurang seberat 140 kilogram (kg) dengan anggaran tujuh meter (m) berada di kandang kambing berhampiran rumah penduduk.

“Sehubungan itu, anggota APM Kubang Pasu terus bertindak menangkap terhadap ular tersebut untuk dibawa balik ke PKOD Kubang Pasu,” katanya dalam kenyataan pada Khamis.

Mohd Adenin memaklumkan, ular sawa yang ditangkap kemudiannya diserahkan kepada Jabatan Perlindungan Hidupan Liar dan Taman Negara (Perhilitan). – Sinar Harian

Author

Media Variasi

View all posts

View all posts


Buli: Polis siasat sama ada wujud penglibatan kongsi gelap

GEORGE TOWN: Polis sedang menjalankan siasatan lanjut termasuk menyiasat sama ada terdapat penglibatan kongsi gelap dalam kes buli di sebuah sekolah menengah di Butterworth dan sebuah institusi menengah bawah Majlis Amanah Rakyat (MARA) di Balik Pulau dekat sini.

Ketua Polis Pulau Pinang, Datuk Khaw Kok Chin berkata, pihaknya sedang melengkapkan kertas siasatan tiga kes tersebut sebelum diserahkan kepada Timbalan Pendakwa Raya untuk arahan selanjutnya.

“Mengenai kes buli di sebuah sekolah menengah dan institusi menengah bawah MARA, tangkapan sudah dibuat dan telah diberi jaminan polis seperti yang saya maklumkan sebelum ini, bagaimanapun kami juga menjalankan siasatan sama ada kes itu menjurus kepada kegiatan kongsi gelap sama ada (kongsi gelap) berada di belakang mereka (pelaku) atau pun sebaliknya.

“Sekiranya benar, kita akan ambil tindakan terhadap kongsi-kongsi gelap yang terlibat dalam kes buli di sekolah-sekolah itu,” katanya pada sidang akhbar selepas Majlis Perhimpunan Bulanan dan Amanat Ketua Polis Pulau Pinang di Ibu Pejabat Polis Kontinjen Pulau Pinang di sini hari ini.

Beliau berkata demikian ketika diminta mengulas tiga kes buli di sebuah sekolah menengah dan institusi pendidikan menengah di bawah MARA yang berlaku baru-baru ini sehingga menyebabkan penahanan 14 pelajar.

Susulan daripada penahanan mereka, polis merampas enam telefon bimbit bagi membantu siasatan dua  kes yang videonya berdurasi 24 dan 34 saat tular menerusi media sosial sejak Jumaat lepas.

Media sebelum ini melaporkan kesemua remaja lelaki berusia 14 hingga 17 tahun itu dibebaskan dengan jaminan polis selepas pihak polis selesai mengambil keterangan.

Ketiga-tiga kes disiasat mengikut Seksyen 323 Kanun Keseksaan kerana kesalahan mencederakan orang dan Seksyen 147 Kanun Keseksaan kerana merusuh. – BERNAMA


Bung Moktar, Zizie Izette diperintah bela diri tuduhan rasuah RM2.8 juta

KUALA LUMPUR: Mahkamah Sesyen di sini hari ini memerintahkan Ahli Parlimen Kinabatangan Datuk Seri Bung Moktar Radin dan isterinya Datin Seri Zizie Izette Abdul Samad membela diri atas tiga pertuduhan rasuah berjumlah RM2.8 juta melibatkan pelaburan unit amanah Public Mutual Berhad, tujuh tahun lepas.

Hakim Rozina Ayob membuat keputusan itu selepas mendapati pihak pendakwaan berjaya membuktikan kes prima facie terhadap Bung Moktar, 64, dan Zizie Izette, 44, di akhir kes pendakwaan.

Pada 3 Mei 2019, Bung Moktar didakwa atas tiga pertuduhan memperoleh suapan berjumlah RM2.8 juta bagi mendapatkan kelulusan untuk FELCRA Berhad melabur RM150 juta bagi menyertai produk unit amanah Public Mutual Berhad manakala Zizie Izette pula dituduh bersubahat dengan suaminya berhubung perkara sama.

Bung Moktar, yang ketika itu Pengerusi Bukan Eksekutif FELCRA, dituduh menerima rasuah tersebut daripada ejen pelaburan melalui Zizie Izette di Public Bank cawangan Taman Melawati di sini pada 12 Jun dan 19 Jun 2015. – BERNAMA


PM layan pelbagai soalan, ragam belia pada program ‘Temu Anwar’

KUALA LUMPUR: Perdana Menteri, Datuk Seri Anwar Ibrahim pada Ahad menyantuni ribuan anak muda pada program dialog ‘Temu Anwar’ bagi menjawab pelbagai soalan secara santai dan terbuka.

Menerusi program hampir dua jam itu, Anwar menjawab berpuluh-puluh soalan berkaitan isu semasa termasuk peluang pekerjaan, kesihatan, pendidikan, pengangkutan dan ekonomi.

Pemimpin nombor satu negara itu turut meluangkan masa melayan ragam peserta yang ingin berswafoto dan ada juga yang tidak ketinggalan menjemput beliau ke rumah terbuka Aidilfitri.

Antara soalan yang dikemukakan pada sesi itu ialah berkaitan kesukaran memasuki sektor awam dan Perdana Menteri menjelaskan bahawa Suruhanjaya Perkhidmatan Awam (SPA) akan membuka peluang pekerjaan sekiranya terdapat kekosongan.

“Kalau kata semua graduan masuk kerja (dalam sektor awam), akan ‘membengkak’ jadinya perkhidmatan awam ni. Saya berikan jawapan yang amat realistik dan tidak semestinya popular tetapi itulah kebenarannya. Bolehkah kita terus tambah (kakitangan) tanpa mengambil kira keperluan dan kekangan kewangan?

“SPA ni macam syarikat. Kalau dia perlu 400 orang, (maka) 400 orang,” katanya dalam program yang turut disertai Menteri Komunikasi dan Digital Fahmi Fadzil di Pusat Konvensyen Kuala Lumpur.

Anwar berkata, peluang pekerjaan dalam sektor awam akan dapat ditambah sekiranya terdapat keupayaan negara memacu ekonomi.

Beliau berkata oleh itu, kerajaan turut memberi tumpuan kepada pemerkasaan Latihan Teknikal dan Vokasional (TVET) yang membuka peluang kepada graduan memasuki sektor swasta dengan berbekalkan kemahiran yang diperoleh daripada program tersebut di samping gaji lebih tinggi.

Menjawab soalan sama ada perlu diwujudkan peraturan bagi mereka yang menyertai latihan industri diberikan elaun, Perdana Menteri berkata perkara itu perlu dikaji kerana prinsip latihan industri adalah secara sukarela oleh syarikat.

“… tapi saya fikir tak adil bagi syarikat yang berkemampuan tak bayar, sekurang-kurangnya untuk makan serta tambang mereka dan tidak perlu membebankan keluarga.

“Semasa saya pembangkang, saya juga ada program latihan industri dan memang kita bayar sekurang-kurangnya untuk pastikan makan dan tambangnya dibayar untuk meringankan beban,” katanya.

Berhubung isu Akta Universiti dan Kolej Universiti 1971, beliau berkata walaupun kerajaan memaklumkan bahawa ia tidak akan dimansuh namun beberapa peruntukan dalam akta itu yang menyekat kebebasan mahasiswa dan pensyarah akan dihapuskan.

Program dialog anjuran Anwar Ibrahim Club (AIC) itu dikendalikan oleh selebriti Amelia Henderson dan dihadiri lebih 5,000 belia. – BERNAMA


KPKM akan teliti masalah lambakan sayuran di Tanah Tinggi Lojing

ALOR SETAR: Masalah lambakan sayuran yang dilaporkan berlaku di Tanah Tinggi Lojing sehingga menjejaskan kira-kira 500 pekebun akan diteliti oleh Kementerian Pertanian dan Keterjaminan Makanan (KPKM) dalam usaha melaksanakan langkah penyelesaian berkesan.

Menteri berkenaan, Datuk Seri Mohamad Sabu berkata, Lembaga Pemasaran Pertanian Persekutuan (FAMA) turut berperanan memberikan khidmat nasihat bagi memastikan bekalan sayuran stabil, sekali gus memanfaatkan pekebun tempatan.

“FAMA sekarang ini telah pun membeli sayuran pada harga yang lebih mahal daripada harga pasaran kerana mahu membantu pekebun, namun langkah tersebut tidak membantu dalam jangka masa panjang.

“Kementerian akan pastikan penyelarasan dibuat bagi seimbangkan bekalan sayuran tempatan dengan sayuran import,” katanya kepada pemberita pada Majlis Sambutan Aidilfitri Menteri Pertanian dan Keterjaminan Makanan dan Parti Amanah Negara (AMANAH) Negeri Kedah di sini malam tadi.

Mohamad mengulas laporan media tempatan baru-baru ini mengenai pekebun di Tanah Tinggi Lojing terpaksa membuang ribuan tan sayur yang tidak terjual, berikutan didakwa terdapat lambakan bekalan sayur import dari luar negara.

Laporan itu mendakwa masalah itu berlaku apabila pengeluaran sayur tempatan kini meningkat selepas berakhir musim tengkujuh namun bekalan import didakwa masih dibawa masuk ke negara ini.

Mohamad berkata, penanaman sayuran tertentu oleh banyak pekebun pada satu-satu musim mengikut harga pasaran juga menjadi antara faktor wujud lambakan itu.

“Kadangkala apabila misalnya (harga) timun mahal, banyak yang akan menanam timun, bila dapat hasil nanti, masa itu berlaku lambakan di pihak pekebun. Pihak FAMA ada juga membantu iaitu membeli dengan harga tinggi tetapi FAMA tidaklah dapat menampung semua,” katanya.

Beliau berkata, pangkalan data juga sedang dikemas kini bagi membolehkan bantuan dan khidmat nasihat bersesuaian disalurkan kepada pekebun dalam usaha mengatasi masalah lambakan itu.-  BERNAMA


Emilia mengadu dicekik, yang dipersoalkan bajunya pula

KUALA LUMPUR: Seorang polis memberitahu Mahkamah Majistret di sini hari ini bahawa dia melihat Emilia Hanafi menangis, menunjukkan kesan lebam dan mengadu dicekik di lehernya dalam kejadian pukul oleh bekas suami, SM Faisal SM Nasimuddin.

Pegawai Am dari Balai Polis Sri Hartamas, Koperal Mahmood Riad Mohd Noor berkata, semasa Datin (Emilia) tiba di balai pada kali pertama, dia menangis dan memberitahu bahawa dia telah dicekik di bahagian leher dan dipukul sambil menunjukkan kesan lebam pada tubuhnya.

“Semasa saya mengambil laporan polis perempuan tersebut (Emilia), saya nampak kecederaan di tubuhnya dengan jelas. Terdapat kesan lebam tetapi saya tidak ingat di bahagian mana,” katanya ketika membaca penyataan bertulis di hadapan Majistret Nadia Othman, hari ini.

Jutawan SM Faisal selaku orang kena tuduh (OKT) diwakili peguam Datuk Akberdin Abdul Kader, manakala peguam pemerhati, Nizam Bashir dan Persatuan Pengguna Islam Malaysia hadir bagi pihak Emilia.

SM Faisal hadir ke kandang OKT dengan memakai baju T dan seluar jeans.

Bagaimanapun, Akberdin pula berulang kali mengasak saksi pendakwaan kelima itu dengan menyoal pakaian Emilia ketika hadir membuat laporan polis iaitu dengan baju T lengan pendek.

Terdahulu, semasa saksi pendakwaan keempat, pemandu kereta peronda dari Ibu Pejabat Polis Daerah Brickfields, Sarjan Saleh Omar Osman dipanggil beri keterangan semula, dia ditunjukkan lapan gambar dan ditanya Akberdin adakah dia nampak kesan lebam di badan SM Faisal selepas berlaku pergaduhan itu.

Saksi mendakwa tidak nampak kesan lebam di keping kecederaan SM Faisal pada lengan, leher, dahi dan lutut.

Akberdin berkata, pada hari sama kejadian ada laporan polis dibuat oleh SM Faisal mengenai kecederaan dialaminya dalam pergaduhan itu.

Mengikut pertuduhan, SM Faisal didakwa dengan sengaja menyebabkan kecederaan ke atas Emilia yang juga isterinya ketika itu, di sebuah rumah di Desa Sri Hartamas, Brickfields, di sini antara jam 12.30 tengah hari dan jam 4.30 petang, pada 22 November 2015.

Pertuduhan mengikut Seksyen 323 Kanun Keseksaan dan boleh dihukum mengikut Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan.

Pada 27 Jun lalu, Emilia dihantar ke Penjara Kajang untuk menjalani hukuman penjara tujuh hari kerana didakwa gagal mematuhi perintah Mahkamah Tinggi Syariah di sini, mengenai tarikh lawatan tiga anaknya dan wanita itu dibebaskan dari penjara pada 1 Julai lalu.

Ketika pemeriksaan utama oleh Timbalan Pendakwa Raya, Nur Aishah Ahmad Zakiuddin meminta Mahmood membuat pengecaman wajah Emilia Hanafi sebagai mangsa dan SM Faisal sebagai suspek.

Perbicaraan ditangguh ke Rabu ini.

Author

Tun Puteh Wanti

View all posts

View all posts


Ada formula selesai ketidaktentuan politik Sabah – Ahmad Zahid

KUALA LUMPUR: Timbalan Perdana Menteri, Datuk Seri Dr Ahmad Zahid Hamidi yakin terdapat formula bagi menyelesaikan ketidaktentuan politik di Sabah ketika ini.

Tanpa menyatakan secara lanjut, Ahmad Zahid yang juga Presiden UMNO berkata formula itu antaranya mempericikan kehendak atau ‘wishlist‘ yang dikemukakan pihak terlibat, namun pastinya ia akan dipertimbang secara rasional.

Beliau yang juga Pengerusi Barisan Nasional (BN) berkata, formula penyelesaian itu akan dibawa dalam pertemuannya dengan Perdana Menteri, Datuk Seri Anwar Ibrahim dan Ketua Menteri Sabah, Datuk Seri Hajiji Noor dalam masa terdekat.

“Walaupun ia (kemelut politik Sabah) nampak besar, tetapi saya yakin ada formula yang akan kita bawa ke Kota Kinabalu, dan saya fikir ‘gencatan senjata’ mesti dilakukan sekarang, dan tidak ada sebarang kenyataan daripada mana-mana pihak yang menyentuh mengenai perkara itu.

“Rakyat jangan dibebani jika berlaku ‘hung government’ ataupun masalah perundangan mengikut undang-undang tubuh kerajaan negeri ataupun perlembagaan negeri itu sendiri,” katanya ketika ditemui pemberita selepas melawat Wisma Berita, Angkasapuri Kota Media, di sini hari ini.

Ahmad Zahid juga mahu kestabilan politik di peringkat nasional diterjemahkan di peringkat negeri termasuk dalam isu di Sabah.

Jumaat lepas, Pengerusi Badan Perhubungan UMNO Sabah, Datuk Seri Bung Moktar Radin juga Timbalan Ketua Menteri, mengumumkan keputusan untuk menarik sokongan daripada kerajaan Sabah.

Semalam pula Perdana Menteri, Datuk Seri Anwar Ibrahim berkata, pertemuan dengan pemimpin-pemimpin Sabah bagi membincangkan isu politik negeri itu akan diadakan sebaik sahaja beliau pulang daripada lawatan rasmi ke Indonesia. – BERNAMA


Penggunaan teknologi VAR akan diumum dalam masa terdekat – FAM

KUALA LUMPUR: Persatuan Bolasepak Malaysia (FAM) akan membuat pengumuman rasmi berhubung pelaksanaan teknologi Video Bantuan Pengadil (VAR) dalam kancah sukan bola sepak negara dalam masa terdekat, kata presidennya, Datuk Hamidin Mohd Amin.

Beliau berkata, perancangan bersama Liga Bolasepak Malaysia (MFL) bagi mengadaptasi teknologi tersebut sejak akhir tahun lepas kekal menjadi keutamaan badan induk bola sepak tersebut.

“Berkenaan teknologi itu, kita akan umumkan tahun ini. Namun ia bukanlah menyeluruh untuk diguna dan mungkin sebagai contoh bagi Piala FA dan Piala Malaysia namun pada perlawanan tertentu seperti peringkat separuh akhir dan akhir.

“Ia bagaimanapun tidak boleh dilaksanakan bagi saingan liga dengan mengambil kira kos yang tinggi. Apapun, FAM dan MFL akan kekal melaksanakannya,” katanya.

Hamidin berkata demikian kepada pemberita selepas beliau diumum selaku pemenang Anugerah Ikon Sukan Kepimpinan pada majlis Anugerah Ikon Sukan Harian Metro (AIS) di Dewan Canselor Tun Abdul Razak, Universiti Kebangsaan Malaysia (UKM), Bangi, dekat sini, malam tadi.

Pada tahun lalu, FAM menyatakan kesediaannya memperkenalkan sistem VAR dalam Liga Malaysia 2023 dengan Piala FA dan Piala Malaysia dipilih sebagai medan percubaan. – BERNAMA


Cadangan cagar wang KWSP tumpuan Dewan Rakyat hari ini

KUALA LUMPUR: Cadangan supaya pencarum dapat membuat pinjaman bank dengan cagaran wang caruman Kumpulan Wang Simpanan Pekerja (KWSP) dibangkitkan di Dewan Rakyat, hari ini.

Menurut Aturan Urusan Mesyuarat di laman rasmi Parlimen, Datuk Muslimin Yahaya (PN-Sungai Besar) bertanyakan Perdana Menteri mengenai justifikasi cadangan itu dan berapakah kadar faedah yang dikenakan kepada pencarum yang layak dipertimbangkan untuk skim berkenaan pada sesi Waktu Pertanyaan-Pertanyaan Menteri (MQT).

Turut menarik perhatian, soalan Cha Kee Chin (PH-Rasah) kepada Perdana Menteri sama ada Lim Guan Eng (PH-Bagan) telah membatalkan pengecualian cukai Yayasan Albukhary dan sebab pembatalan dibuat sekiranya ada, ketika beliau menjawat jawatan Menteri Kewangan dari Mei 2018 hingga Februari 2020.

Dalam pada itu, Roslan Hashim (PN-Kulim Bandar Baharu) ingin tahu sama ada Kementerian Pendidikan boleh mempermudah urusan perolehan dan pembelian alat teknologi maklumat dan komunikasi  (ICT) oleh pihak sekolah seperti mesin cetak, komputer dan komputer riba pada sesi soal jawab lisan.

Datuk Seri Dr Wee Jeck Seng (BN-Tanjung Piai) pula meminta Menteri Perladangan dan Komoditi menyatakan apakah kerajaan melalui kerjasama pelbagai kementerian bersedia untuk menjalankan ujian penghasilan bio bahan api daripada minyak kelapa sawit seperti yang telah mula dilakukan Indonesia.

Selesai sesi berkenaan, mesyuarat Dewan Rakyat diteruskan dengan perbahasan dan penggulungan Rang Undang-Undang Perbekalan 2023 di peringkat jawatankuasa melibatkan Kementerian Sains, Teknologi dan Inovasi, Kementerian Pelancongan, Seni dan Budaya dan Kementerian Kesihatan. – BERNAMA


MET beri amaran 12 negeri, tiga wilayah dilanda ribut petir, hujan lebat

CYBERJAYA: Jabatan Meteorologi Malaysia (MetMalaysia) memberi amaran ribut petir, hujan lebat dan angin kencang dijangkakan melanda 12 negeri dan tiga wilayah sehingga 7 malam pada Selasa.

MetMalaysia berkata dalam kenyataan yang dikeluarkan pada 3.55 petang, antara negeri dan wilayah tersebut ialah Perlis, Kedah, Pulau Pinang, Perak, Kelantan, Terengganu, Pahang, Selangor, Negeri Sembilan, Melaka, Johor, Sabah, Sarawak, Kuala Lumpur, Putrajaya dan Labuan.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya dalam kenyataan itu.

Terdahulu, MetMalaysia mengumumkan dalam kenyataan pada Isnin, supaya orang awam bersiap sedia dan tidak bimbang dengan amaran cuaca buruk yang dikeluarkan pada laman web rasmi kedutaan Amerika Syarikat (AS).

Menurutnya, negara mengalami Monsun Timur Laut (MTL) pada setiap tahun dan MTL 2022/2023 dijangka bermula pada pertengahan November 2022 dan berakhir pada Mac 2023.

“METMalaysia melakukan pemantauan cuaca secara beterusan 24 jam sehari sepanjang tahun dan amaran cuaca dikeluarkan sekiranya dijangka berlaku ribut petir, hujan lebat berterusan, angin kencang dan laut bergelora serta Siklon Tropika. Amaran cuaca tersebut akan dihebahkan melalui pelbagai saluran kepada orang awam termasuk warga AS di Malaysia,” katanya.

METMalaysia turut menyarankan orang awam mengikut arahan Agensi-Agensi Pengurusan Bencana Negara semasa kejadian banjir dan diminta untuk lebih peka dengan sebarang perubahan cuaca.

Maklumat cuaca terkini boleh diperolehi melalui laman web iaitu www.metgov.my, aplikasi mobil myCuaca, media sosial rasmi MET Malaysia serta Hotline di talian 1-300-22-1638 bagi sebarang pertanyaan lanjut.

Author

Faridah Amiratul

View all posts

View all posts


Ada sebab ayam, itik dijual ‘hidup-hidup’ dalam bungkusan di Sibu, elak kena..

SIBU: Jika pergi ke pasar, pasti kita boleh mendapatkan daging ayam, itik, lembu dan kambing yang sudah diproses setelah disembelih.

Bagaimanapun, ada pasar khususnya di pekan kecil atau pasar tani yang menjual ayam dan itik hidup yang diletakkan dalam sangkar atau mungkin ditutup dengan penutup supaya ternakan berkenaan tidak lari.

Namun, menjadi tarikan buat pengunjung luar yang melawati pekan Sibu terutamannya di Sibu Central Market apabila anda bakal melihat cara penjualan ternakan yang sedikit unik berbanding di Semenanjung.

Tinjauan MEDIA VARIASI di Sibu Central Market iaitu pasar terbesar di Sarawak yang menempatkan hampir 1,118 peniaga nyata menarik perhatian seketika apabila kelihatan sebilangan peniaga menjual ayam dan itik hidup dalam bentuk bungkusan.

Lebih menarik perhatian lagi apabila ayam dan itik berkenaan dibungkus menggunakan surat khabar dan disusun rapi di meja jualan tanpa sebarang bunyi bingit seolah-olah ‘dipukau’ menjadi patung.

Menurut penduduk di pekan Sibu, Jessie Mangka, penjualan ayam dan itik hidup dalam bentuk bungkusan itu adalah suatu perkara yang normal di kawasan berkenaan.

Jelasnya, rata-rata penduduk di negeri berkenaan khususnya kaum Iban dan Melanau, lebih gemar makan ternakan yang segar iaitu proses sembelihan itu dilaksanakan oleh mereka sendiri.

Tambah Jessie, antara faktor yang membuatkan para peniaga di Sibu menjual ayam dan itik dalam bungkusan adalah untuk menjaga kebersihan seperti tidak mahu najis ternakan jualan jatuh ke lantai pasar.

Pada masa sama, bungkusan itu memudahkan para pelanggan untuk bawa pulang ternakan yang dibeli.

“Maklumlah dulu naik bas, ekpres bot, motosikal dan lebih senang tak perlu pakai bag plastik, save the earth.

“Kalau majlis bandaran mendapati tempat jualan itu kotor, dikompaun RM50. Kesalahan kali ketiga, lesen perniagaan ditarik balik,” maklumnya kepada MEDIA VARIASI.

Menurutnya lagi, antara ternakan yang mendapat permintaan tinggi oleh pembeli adalah ayam pencen atau tua (berusia setahun lebih).

“Ayam pencen atau tua berusia setahun lebih kurang produktif dijual dengan harga murah, sekitar RM10 ke RM15 seekor.

“Sedap dipansuh dalam buluh, sesuai diguna semasa ada keramaian atau pesta-pesta. Ayam tua tak hancur macam ayam muda dan boleh dipanaskan berhari hari,” ujarnya.

Jessie turut menyatakan bahawa ketika musim perayaan, hampir 500 hingga 600 ekor ayam pencen habis terjual dalam tempoh sehari.

Ditanya mengenai proses sembelihan secara halal, Jessie menyatakan bahawa pembeli juga boleh mendapatkan perkhidmatan penyembelihan atau pemotongan, cabut bulu ayam di pasar Sibu Central Market itu dengan kadar caj RM3 hingga ke RM5 di bahagian jualan pasar basah.

Untuk rekod, Sibu Central Market merupakan salah satu lokasi menarik yang wajib dilawati para pengunjung jika ke Sibu kerana di sini terdapat pelbagai makanan dan barangan menarik dari Sarawak yang sukar didapati di Semenanjung.

Antaranya ialah hasil kraftangan, buah dabai, buah maram, ikan terubuk dan banyak lagi.

Author

Diyana Rahip

View all posts

View all posts


PDRM tak perlu ‘double standard’ dengan wanita – Young Syefura

CYBERJAYA: Ahli Parlimen Bentong, Young Syefura Othman menyeru Polis Diraja Malaysia (PDRM) agar tidak prejudis dan bersifat seksis terhadap wanita ketika menjalankan tugas mereka.

Young Syefura berkata demikian susulan perkembangan semasa mengenai kejadian membabitkan seorang wanita tidak dibenarkan masuk ke sebuah balai polis kerana dinyatakan bahawa dia tidak berpakaian sopan.

Menurutnya, beliau juga meneliti kenyataan terkini Ketua Polis Negara, Acryl Sani Abdullah Sani mengenai kejadian tersebut yang menyatakan orang ramai perlu patuh tatacara berpakaian seperti termaktub dalam Rukun Negara iaitu ‘Kesopanan dan Kesusilaan’ jika berurusan dengan pejabat kerajaan termasuk Ibu Pejabat Polis.

“Saya menyeru kepada PDRM agar menjalankan tugas mereka tanpa prejudis, tanpa sifat seksis terhadap wanita dan tanpa menilai seseorang melalui pemakaian mereka. Rata-rata yang hadir ke balai polis untuk membuat laporan polis adalah rakyat yang memerlukan bantuan.

“Pakaian yang dipakai dan penampilan mereka sepatutnya tidak menjadi isu. PDRM perlu melatih anggota dan pegawai mereka untuk bersedia menerima kehadiran rakyat dengan pakaian dan penampilan mereka,” kata Young Syefura dalam kenyataan pada Ahad.

Jelasnya, rakyat tidak datang ke balai polis jika tiada sesuatu yang mendesak.

“Prinsip ‘Kesopanan dan Kesusilaan’ yang disebut oleh Ketua Polis Negara sepatutnya perlu dipraktikkan juga oleh anggota dan pegawai polis yang menerima laporan dengan professional, sentiasa tenang dan sedia berkhidmat untuk rakyat termasuklah menerima laporan daripada rakyat yang terdesak tidak kira apa jua penampilan mereka pada ketika itu.

“Double standard dan sikap seksis tidak perlu ada pada anggota dan pegawai polis. Saya berharap agar perkara sebegini tidak berlaku lagi.

“Semua rakyat perlu diberikan akses untuk masuk ke balai polis untuk membuat laporan polis tanpa perlu dihakimi penampilan mereka. Tugas PDRM adalah untuk menjaga keamanan dan keselamatan, bukan menjadi polis moral kepada rakyat,” katanya lagi.

Author

Faridah Amiratul

View all posts

View all posts


Majikan perlu patuh undang-undang waktu bekerja 45 jam seminggu

IPOH: Kerajaan menggesa semua majikan mematuhi dan tidak menggunakan pelbagai alasan lapuk bagi mengelak untuk mengguna pakai Akta Kerja 1955 (Pindaan 2022) terutama membabitkan pengurangan tempoh waktu bekerja dari 48 jam kepada 45 jam seminggu.

Menteri Sumber Manusia, V Sivakumar berkata, ini kerana ia bukan sahaja telah diluluskan di Parlimen malah para majikan telah diberikan tempoh masa sehingga 1 Januari tahun ini untuk melaksanakan perkara itu.

“Pada tahun lepas pindaan berkenaan undang-undang ini telah diumumkan di Parlimen disusuli dengan kenyataan media yang telah dibuat. Menjadi tanggungjawab dan kewajipan kepada semua majikan untuk mengikuti undang-undang tersebut.

“Jadi saya tidak mahu ada sebarang alasan daripada mana-mana majikan yang mengatakan bahawa mereka tidak tahu tentang undang-undang yang telah diluluskan ini,” katanya ketika ditemui pemberita pada sidang media di Pusat Pembangunan Modal Insan Perak (PHCDC), hari ini.

Pada 23 Februari lepas, Setiausaha Agung Kongres Kesatuan Sekerja Malaysia (MTUC), Kamarul Baharin Mansor dalam satu laporan media menggesa Kementerian Sumber Manusia (KSM) mengambil tindakan keras terhadap mana-mana majikan yang mengingkari perlaksanaan Akta Kerja 1955 (Pindaan 2022).

MTUC turut menegaskan terdapat laporan masih terdapat majikan yang tidak mempedulikan pindaan akta berkenaan termasuk dalam soal pengurangan waktu bekerja.

Dalam perkembangan lain, Sivakumar berkata, KSM akan kekal komited dalam memastikan pemerkasaan program Pendidikan dan Latihan Teknikal dan Vokasional (TVET) diteruskan melalui kerjasama dengan pelbagai pihak terlibat.

Katanya, pada ketika ini fokus utama kerajaan terarah adalah untuk memastikan setiap lepasan TVET memperoleh pekerjaan sepadan dengan kemahiran yang diperolehi melalui kursus yang telah dipelajari.

“Kita mahu memastikan bahawa anak-anak yang dilatih di bawah program TVET mempunyai nilai pasaran yang tinggi kerana sering kali dibangkitkan isu bahawa berlaku ketidakpadanan. Graduan yang dihasilkan tidak diperlukan oleh industri dan ini akan merugikan sumber dari segi kewangan, masa dan tenaga,” katanya.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


MAIWP anjur temuduga program tasmi’, buka peluang peserta raih insentif lebih RM5,000

CYBERJAYA: Seramai 450 peserta hadir menyertai temuduga program Tasmi’ Skim Bantuan Galakan Hafazan Al-quran kategori terbuka tahun 2022 anjuran Majlis Agama Islam Wilayah Persekutuan (MAIWP).

Temuduga yang berlangsung pada Selasa dan Rabu lalu itu memberi peluang kepada peserta yang lulus ujian itu untuk meraih insentif hampir bernilai lebih RM5,000.

“Menerusi Skim Bantuan ini, peserta yang lulus ujian tasmie mengikut kategori hafazan yang ditetapkan akan diberikan insentif dimana bagi kategori 1-5 Juzuk sebanyak RM750, kategori 1-10 Juzuk sebanyak RM1,500, kategori 1-20 Juzuk sebanyak RM3,000 dan 1-30 Juzuk adalah sebanyak RM4,500.

“Skim ini merupakan insentif galakan yang diberikan kepada para huffaz Al-Quran di Wilayah Persekutuan Kuala Lumpur dalam usaha MAIWP membudayakan amalan membaca dan menghafaz al-Quran di kalangan masyarakat,” maklum MAIWP menerusi hantaran di Facebook hari ini.

Terdahulu, Pengurus Bahagian Agihan Zakat MAIWP, Ahmad Talmizi Yahaya mengetuai pemantauan sesi temuduga bagi memastikan program Tasmi’ Skim Bantuan Galakan Hafazan Al-Quran itu berjalan lancar.

Author

Diyana Rahip

View all posts

View all posts


Demi rezeki, 10 tahun ulang-alik Bentong-Putrajaya, netizen kongsi kisah lelah kerja jauh dari rumah

CYBERJAYA: Bekerja jauh dari lokasi kediaman pasti memberi kepenatan yang tidak terkata.

Mana tidaknya, penat di pejabat dengan karenah bos dan rakan sekerja pun dah cukup merimaskan ditambah pula perlu menghadap kesesakan lalu lintas yang berjam-jam setiap hari pasti memberi tekanan buat kehidupan manusia.

Belum lagi masuk perihal karenah anak-anak, isteri atau suami di rumah yang terkadang emosinya tak tentu hala pasti memeningkan diri.

Namun demi kelangsungan hidup tentunya segala keletihan itu perlu ditelan bak angin lalu supaya kudrat yang dikurniakan tuhan itu kekal melakukan yang terbaik demi hidup sendiri mahupun keluarga tercinta.

Baru-baru ini, tular di media sosial sebuah video yang memaparkan kisah perjalanan seorang wanita berulang-alik pergi kerja dimana dia perlu melalui jarak kira-kira 206 kilometer (km) setiap hari bekerja iaitu dari Shah Alam ke Sungai Besar.

Menerusi perkongsian video oleh si suami, difahamkan hampir tiga tahun isterinya melalui perjalanan ulang-alik kerja sedemikian yang memerlukan dia keluar rumah awal pagi.

Bukanlah tidak mahu berpindah mencari kerja yang berdekatan di rumah, namun atas faktor-faktor tertentu membuatkan si isteri masih bertahan berulang-alik jalani perjalanan sehariannya.

Semoga di murahkan rezeki kami sekeluarga 🙏🏻 #shahalam #wce #mkbm #hujanhujan

♬ Bintang di Surga – Noah

Video berkenaan yang setakat ini mendapat lebih 18,600 tanda suka itu nyata mendapat perhatian umum apabila rata-rata netizen tampil di ruangan komen dengan turut berkongsi kisah perjalanan kerja mereka.

Menerusi ruangan komen, kisah berulang alik dari Shah Alam ke Sungai Besar bukanlah suatu perkara yang dikategorikan paling memenatkan, memandangkan ada insan yang lebih penat jika dilihat melalui perkongsian mereka.

Salah satu yang menjadi perhatian adalah komen dari Wan Azhan, yang menyatakan hampir 10 tahun dia berulang alik dari Bentong ke Putrajaya demi mencari rezeki.

Menurutnya, hampir dua kali dia berdepan dengan kemalangan yang mengundang maut namun masih utuh dengan kehidupan sedemikian atas komitmen yang ada ditambah pula anak-anaknya masih kecil.

Selain itu, Amirul Ashraf, yang sudah berulang alik dari Senawang ke Klang hampir enam tahun menyatakan pada awalnya, jarak perjalanan itu terasa jauh namun apabila sudah terbiasa, semuanya dilalui dengan tenang.

Dalam pada itu, ada juga netizen yang terkesima mendengar kisah perjalanan kerja sebilangan yang lain hingga sedar bahawa masih ramai yang lebih susah berbanding kehidupan sendiri.

Author

Diyana Rahip

View all posts

View all posts


Rahsia gong dalam alam Melayu

GONG telah wujud lama dahulu sebelum Masihi lagi, dan mula terkenal ketika era Kerajaan Langkasuka di Tanah Sunda apabila ia digunakan meluas.

Mengikut rekod, gong ditemui sejak 600 SM atau lebih awal sehingga abad ke-3 dan merupakan hasil kerja tembaga dan budaya yang terbaik.

Gong di Tanah Melayu dikenali kerana ia mengiringi permainan wayang kulit, menjadi tulang belakang dalam persembahan muzik gamelan dan pelengkap adat perkahwinan temasuk di Borneo.

Penyelidik di Galeri Melayu Tanah Sunda, Abdul Hadi Mohd Ali berkata, ramai yang tidak tahu, gong bukan sahaja instrumen atau alat muzik biasa tetapi digunakan sebagai alat pemanggil, pemancar komunikasi, jaringan frekuensi atau ibarat teknologi 5G ketika era ini.

Beliau yang bertugas di Muzium Tekstil berkata, paluan gong yang diperbuat daripada tembaga memberi hasil yang berbeza kerana mengikut kepercayaan orang dahulu kala, tembaga digeruni oleh anasir jahat dan ‘berpuaka’.

Katanya, gong digunakan untuk mengumumkan sesuatu, mengisytihar perang dan lain-lain rahsia yang terdapat di dalamnya.

“Setiap perkara ada kiraannya, tanpa kiraan kita tidak dapat hasil yang tepat dan terbaik begitu juga jumlah paluan gong, ia memiliki makna tertentu.

“Dua kali gong di palu tidak sama dengan tiga kali, empat kali dan sebagainya.

“Jika dua kali paluan bererti ancaman, empat kali keadaan selamat, lima kali bencana, tujuh kali ada watikah-watikah yang nak disampaikan, sembilan kali kematian dan kelahiran dan penjelmaan semula, 11 kali upacara bertabalan.

“Jadi tidak hairanlah setiap rumah Melayu lama pasti ada gong,” katanya kepada MEDIA VARIASI.

Hasil pengumpulan maklumat dan sejarah lisan sejak dua dekad lalu, Abdul Hadi berkata, bukan semua orang boleh memalu gong, jika bukan ‘hak’ memang akan menerima ketulahan.

“Tukang palu gong itu dikatakan akan ‘bersatu’ dengan gong berkenaan.

“Ada beberapa irama atau kod itu yang berbeza. Zaman dahulu, untuk lerai pergaduhan, tukang pendamai akan palu gong berkenaan untuk hentikan sengketa.

“Raja Melayu pertama di Semenanjung Tanah Melayu yang menggunakan gong ialah Cik Siti Wan Kembang, namanya Gong Seri Kayangan.

“Pertama kali digunakannya ketika berperang dan kemudian barulah diikuti oleh Raja-raja lain.

“Salah satu penemuan adalah Gong Dong Prabu Sari Dewa Raja berasal daripada istana Terengganu dahulu yang kini berumur kira-kira 500 tahun, ” katanya.

Tambah Abdul Hadi, Sultan Terengganu ketika itu, Sultan Ismail menggunakan Gong Dong Prabu Sari Dewa Raja ini untuk membuat pengumuman dan juga ketika melancarkan perang.

“Malangnya selepas masa berlalu istana Sultan Ismail kena bakar dalam satu peperangan tetapi salah seorang bangsawan istana sempat melarikan gong tu.

“Dan bermulalah sejarahnya gong itu berpindah dari satu tangan ke satu tangan dari satu generasi ke generasi hinggalah sampai kini, ia tetap kembali kepada anak cucu jua, ” katanya.

Seperti yang telah dijelaskan diatas, fungsi tugas dan penggunaan gong ini bergantung pada paluan dan irama bunyinya.

Ketika berperang, gong dibawa diatas gajah dan dipalu sepanjang masa untuk memberi kekuatan kepada tentera-tentera perang agar mereka tahu mereka tidak berseorangan.

Berbeza ketika era hari ini, Melayu hanya menyimpannya di dalam rumah atau sebagai perhiasan tanpa mengetahui fungsinya yang sebenar.

Dengan terlalu banyak fungsinya, maka tidak hairanlah ia wujud di mana-mana sahaja di seluruh dunia, namun warisan ini mula dilupai generasi hari ini dan tidak mustahil akan pupus jika tiada usaha menghidupkannya semula.

Author

Tun Puteh Wanti

View all posts

View all posts


Perarakan Chingay P.Pinang kembali, tampilkan elemen seni dan budaya

GEORGE TOWN: Perarakan Chingay Pulau Pinang, yang merupakan antara  perarakan jalanan terbesar di tapak warisan dunia UNESCO itu, kini kembali bagi menampilkan elemen seni dan budaya terbaik negeri ini.

Exco Pelancongan dan Ekonomi Kreatif negeri, Yeoh Soon Hin berkata perarakan itu yang dijadual berlangsung pada 11 Mac ini, akan bermula 7 malam dari Padang Brown dan berakhir di Lebuh Light, berhadapan Bangunan Dewan Perniagaan Cina Pulau Pinang.

“Tahun ini kerajaan negeri memutuskan untuk mengembalikan perarakan ini bagi meraikan pemulihan dan ketahanan masyarakat kita daripada pandemik (COVID-19). Perarakan sentiasa menjadi sumber kegembiraan dan kebersamaan dalam masyarakat, justeru kami komited untuk memastikan ia diadakan semula dengan cara yang selamat serta penuh tanggungjawab,” kata Yeoh dalam kenyataan di sini hari ini.

Beliau berkata, kerajaan Pulau Pinang juga akan bekerjasama rapat dengan pelbagai badan kerajaan dan polis untuk meminimumkan gangguan kepada lalu lintas dengan meningkatkan rondaan serta langkah kawalan bagi memastikan aliran berjalan lancar bagi kedua-dua pihak iaitu perarakan dan pengguna jalan raya.

“Perarakan tahun ini akan menampilkan elemen seni dan budaya terbaik di negeri ini dengan kibaran bendera chingay berwarna-warni, persembahan kebudayaan, pakaian tradisional yang mempesonakan dan diakhiri dengan persembahan bunga api,” katanya.

Selain itu, katanya terdapat juga gerai makanan yang akan dibuka dari 5 petang hingga 11 malam di Padang Kota, berdekatan Lebuh Light. – BERNAMA


Tarikh pendaftaran peperiksaan SPM 2023 untuk calon persendirian dilanjutkan

KUALA LUMPUR: Tarikh pendaftaran peperiksaan Sijil Pelajaran Malaysia (SPM) Tahun 2023 bagi calon persendirian dilanjutkan hingga pukul 6 petang 30 Jun ini.

Kementerian Pendidikan (KPM) dalam kenyataan hari ini memaklumkan perkara ini bagi memberi peluang kedua kepada hampir 30,000 calon SPM Tahun 2022 yang tidak dapat hadir untuk menduduki peperiksaan itu.

“Pendaftaran peperiksaan SPM Tahun 2023 dilaksanakan secara dalam talian melalui aplikasi Sistem Pengurusan Peperiksaan Atas Talian (SPPAT) di pautan sppat.moe.gov.my. Calon perlu mematuhi syarat-syarat pendaftaran yang ditetapkan serta perlu membuat bayaran asas dan bayaran mata pelajaran yang hendak didaftarkan,” menurut kenyataan itu.

Permohonan pendaftaran peperiksaan bagi calon lepasan SPM Tahun 2022 adalah dikecualikan daripada fi bayaran lewat daftar manakala pendaftaran peperiksaan bagi calon persendirian selain calon lepasan SPM Tahun 2022 masih tertakluk kepada syarat-syarat pendaftaran sedia ada.

Maklumat lanjut berkaitan pendaftaran peperiksaan SPM Tahun 2023 bagi calon persendirian boleh diperoleh daripada laman sesawang Lembaga Peperiksaan di pautan lp.moe.gov.my.

Sebelum ini, pendaftaran peperiksaan SPM Tahun 2023 bagi calon persendirian telah tamat pada 16 Jun lepas seperti yang dinyatakan dalam surat makluman Pelanjutan Tarikh Pendaftaran Peperiksaan Awam Tahun 2023: SPM, Sijil Pelajaran Malaysia Ulangan (SPMU) bertarikh 2 Jun.

“KPM sentiasa prihatin dengan masa depan anak-anak bakal peneraju negara dan berharap agar calon-calon lepasan peperiksaan SPM Tahun 2022 menggunakan sepenuhnya peluang yang diberikan untuk menduduki dan memperbaiki keputusan peperiksaan SPM masing-masing,” menurut kenyataan itu.  – BERNAMA


Tengku Zafrul dilantik ahli MT UMNO

KUALA LUMPUR: Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz hari ini dilantik sebagai Ahli Majlis Tertinggi (MT) UMNO.

Beliau mengangkat sumpah jawatan itu sebelum mesyuarat MT malam tadi.

Setiausaha Agung UMNO, Datuk Seri Ahmad Maslan menerusi ciapan Twitternya berkata, Tengku Zafrul dilantik oleh Presiden UMNO ,Datuk Seri Dr Ahmad Zahid Hamidi.

“Mesyuarat MT #UMNO pada 16 Feb dimulakan dengan Senator Tengku Zafrul mengangkat sumpah sebagai Ahli MT yang dilantik oleh Presiden UMNO,” katanya. – BERNAMA


Gunung Jerai tempat terawal pertabalan Raja-Raja Melayu dahulu

KUALA LUMPUR: Tahukah anda nama asal Gunung Jerai adalah dari jerami tetapi lama-kelamaan dipendekkan kepada jerai sahaja.

Jerami adalah batang padi yang sudah dituai, kemudian ia dikeringkan, untuk kegunaan Melayu terdahulu dalam meneruskan kehidupan.

Mungkin generasi masa sekarang, tidak tahu pun, jerami boleh dijadikan makanan ternakan seperti ayam, itik dan lain-lain.

Selain pertanian, ia juga boleh digunakan sebagai bahan bakar, penternakan, pertanian, pembinaan, seni kraftangan, biofuel dan lain-lain.

Menurut pengkaji sejarah, Noor Rafiza Ahmad, berdasarkan sejarah lisan penduduk sekitar Gunung Jerai, terdapat beberapa batu besar di puncak gunung dahulunya adalah tempat pertabalan Raja-Raja Melayu pertama dan terawal dilantik.

“Malah dipercayai terdapat makam-makam tinggalan di sana. Mungkin pakar sejarah boleh buat pencarian dan pengkajian baharu, sepertimana dibuat terhadap penemuan tulang Perak Man berusia di Lenggong Perak pada 1991,” katanya kepada MEDIA VARIASI.

Dalam pada itu, aktivis warisan dan budaya, Abdul Hadi berkata berdasarkan maklumat diperoleh ketika berkunjung ke sana, dimaklumkan bahawa Melayu atau Raja dahulu apabila buntu, mencari jalan, arah, kekuatan, kejayaan, dan ilmu, mereka akan bertandang ke Gunung Jerai.

“Turut dipercayai, Sultan Iskandar Dzulkarnain ada tinggalkan tanda di puncak gunung itu, kerana mahu orang tahu hebatnya Jerai, dan Raja Sulaiman juga pernah datang bersama peti emasnya,” katanya.

Benarlah orang kata, jatuh cinta pandang pertama, kebanyakan yang datang ke Jerai akan jatuh hati kerana, mereka yang datang mencari sesuatu yang hilang dan kembali kepada Tuhan Yang Esa.

Katanya, orang Melayu terdahulu suka melihat matahari terbit dan terbenam, melihat bintang, bulan mengingati kebesaran Ilahi di atas sana.

“Kerana itu Jerai amat istimewa, kerana mengingatkan kita tak punya apa-apa kecuali Dia.

“Orang datang ke sini untuk mencari ketenangan, kekuatan, kebangkitan, penyatuan, dan mengenang sejarah Tanah Melayu.”

“Di sini juga tempat perkumpulan, perhimpunan, perbincangan, tempat Melayu bersatu.

“Di sini juga punca Melayu dapat kekuatan ketika mereka lemah, kerana Jerai ada sumpahnya,” katanya.

Bukan itu sahaja, katanya, dipercayai juga terdapat tujuh telaga tersembunyi, yang terletak berperingkat paling bawah ke atas, mengelilingi Jerai selain Kolam Puteri Seribu Sakti dan peta Semenanjung Tanah Melayu di puncak sama.

Pengunjung tetap Gunung Jerai dikenali sebagai Abdul Karim, 31, berkata terlalu banyak salah faham berlaku apabila orang ramai mendakwa berlaku perbuatan syirik dan amalan khurafat di Gunung Jerai, sedangkan kawasan itu mempunyai sejarah tersendiri.

“Kami sebolehnya mahu jaga ketenteraman sekitar Gunung Jerai. Malah, kami turut bantu potong rumput, kutip sampah dan bersihkan seluruh kawasan ini setiap hari.

“Disebabkan itu, saya kata orang ramai tidak boleh nilai kami dengan hanya duduk bersembang selama satu atau dua jam sahaja. Mereka kena duduk dua atau tiga hari di sini, baru mereka dapat merasai ketenangan yang ada,” katanya.

Menteri Besar, Datuk Seri Muhammad Sanusi Md Nor juga dilaporkan berkata, tindakan melakukan amalan mandi di Gunung Jerai tidak boleh dianggap sebagai khurafat kerana perbuatan itu bergantung kepada niat individu.

“Di puncak boleh nampak awan di bawah gunung dan pemandangan sawah, orang ramai boleh berkunjung kerana jalan yang runtuh akibat bencana kepala air siap dibaiki. Saya ingat tarikan ini yang perlu diketengahkan dan tak perlu sensasikan perkara lain,” katanya.

Author

Tun Puteh Wanti

View all posts

View all posts


KPM siasat, kenal pasti sekolah remaja OKU dibuli guru wanita

SHAH ALAM: Kementerian Pendidikan (KPM) sudah mengenal pasti lokasi sekolah remaja Orang Kelainan Upaya (OKU), yang didakwa menjadi mangsa buli seorang guru wanita baru-baru ini.

Menteri Pendidikan, Fadhlina Sidek berkata, siasatan yang sedang dijalankan melibatkan banyak pihak untuk meneliti kes tersebut secara keseluruhan.

“Kita akan semak semula sama ada proses (siasatan) itu dilaksanakan mengikut proses kerja kita dan setakat ini dalam siasatan.

“Kita akan pastikan proses itu berlangsung dengan baik mengikut proses kerja,” katanya dalam satu sidang media di Pustaka Raja Tun Uda, di sini pada Selasa.

Terdahulu, Fadhlina melancarkan Laporan Tahunan 2022 Pelan Pembangunan Pendidikan Malaysia (PPPM) 2013-2025.

Pada Isnin, seorang wanita menerusi laman X mendedahkan, adiknya yang berstatus OKU didakwa sering menjadi mangsa buli seorang guru wanita sehingga mengalami trauma.

Pendedahan itu dibuat selepas mendapati trauma adiknya yang berada di Tingkatan 2, dilihat semakin teruk dan tidak hadir ke sekolah pada tempoh lama.

Wanita itu mendakwa, guru terbabit memaksa adiknya untuk bersukan, meskipun remaja tersebut sudah memberi surat doktor menunjukkan dia tidak boleh berjemur atau terkena panas selepas melakukan pembedahan mata.

Akibat daripada itu, katanya, pihak sekolah meminta keluarga untuk menjemput pulang remaja tersebut, akibat matanya mengalami pendarahan pada setiap kali menjalankan aktiviti sukan.

“Selain itu, guru yang sama juga pernah sebarkan cerita bahawa adik aku malas solat kerana datang haid. Paling teruk, dia siap nak ugut buka kain adik aku,” katanya.

Pada masa sama, wanita itu turut mendakwa guru tersebut sering menengking dan memulaukan adik perempuannya hingga dia enggan lagi hadir ke sekolah.

Lebih teruk, katanya, tiada sebarang tindakan diambil meskipun bapanya sudah mengadakan pertemuan dengan pengetua sekolah tersebut.

Menurutnya, pihak sekolah sebaliknya menuduh adiknya mereka-reka cerita semata-mata untuk menutup kesalahan guru tersebut.

Malah, keluarga wanita itu juga sudah menemui pegawai di Pejabat Pendidikan Daerah (PPD), namun masih tidak jumpa sebarang jalan penyelesaian.

“Bila nak buat laporan menerusi Sistem Pengurusan Aduan Awam (SISPA), adik aku tiada kemampuan nak ‘eja’ nama guru. Dia hanya ingat guru wanita, ajar Bahasa Melayu dan Pendidikan Jasmani selain memakai kaca mata,” tambahnya.

Author

Fazleen Safina Abd Jamil

View all posts

View all posts


Pasangan kekasih ditahan selepas dikejar polis sejauh 130km

JOHOR BAHRU: Sepasang kekasih yang mengelak dari pemeriksaan polis dan melarikan diri dengan menaiki sebuah kereta sejauh 130 kilometer (km) berjaya ditahan awal pagi ini.

Ketua Polis Daerah Johor Bahru Selatan (JBS), ACP Raub Selamat berkata, dalam kejadian 11.30 malam itu, lelaki dan wanita yang masing-masing berusia 20 dan 18 tahun berada di dalam sebuah kereta Proton Persona diparkir di kawasan rekreasi Adda Height di sini.

Beliau berkata, ketika anggota polis yang membuat rondaan ingin membuat pemeriksaan, kedua-dua suspek warga tempatan itu cuba melarikan diri.

“Suspek terus mengundurkan keretanya dan melanggar kenderaan pelbagai guna (MPV) polis sebelum melarikan diri serta telah dikejar sejauh kira-kira 130km.

“Sebanyak enam buah MPV dari Ibu Pejabat Polis Daerah (IPD) JBS dan empat MPV dari IPD Johor Bahru Utara (JBU)  turut membantu untuk menahan pasangan terbabit sehingga di KM 76.6 lebuh raya Johor Bahru-Ayer Hitam, sebelum mereka ditahan,” katanya dalam kenyataan hari ini.

Raub berkata, berdasarkan siasatan awal, pasangan berkenaan melarikan diri kerana sedang berdua-duaan di dalam kereta dan terkejut apabila melihat kereta peronda polis menghampiri kenderaan mereka.

Beliau berkata, pihaknya turut merampas sebuah kereta Proton Persona, sebuah telefon bimbit dan wang tunai berjumlah RM168.

“Kedua-dua yang ditahan telah dibenarkan untuk direman oleh Majistret Mahkamah Johor Bahru di bawah Seksyen 117 Kanun Prosedur Jenayah selama empat hari bermula hari ini.

“Kes disiasat di bawah Seksyen 186 Kanun Keseksaan dan Seksyen 42 Akta Pengangkutan Jalan Raya 1987 (memandu secara melulu),” katanya.

Terdahulu, tular satu rakaman video berdurasi 1 minit 15 saat di laman Facebook memaparkan kejadian melibatkan beberapa kereta polis mengejar sebuah Proton Persona di Jalan Skudai di sini. – BERNAMA


Zahid dengan Anwar tiada beza, kitar skrip, heret ahli parti untuk agenda peribadi

TINDAKAN Presiden UMNO, Datuk Seri Ahmad Zahid Hamidi mengheret ahli parti itu ke Dewan Merdeka, pada Sabtu lalu, hanyalah untuk agenda peribadi.

Tindakan Zahid itu juga dilihat sama seperti Ketua Pembangkang, Datuk Seri Anwar Ibrahim yang mengheret rakyat ke jalanan manakala Zahid mengheret ahli UMNO ke Dewan Merdeka.

Sejak kebelakangan ini, rakyat Malaysia dihidangkan dengan beberapa siri drama air mata.

Taklimat Zahid pada Sabtu lalu dihadiri semua pimpinan utama UMNO kecuali, Perdana Menteri, Datuk Seri Ismail Sabri Yaakob.

Taklimat Presiden UMNO itu dimulakan dengan penjelasan kes melibatkan Datuk Seri Najib Razak berhubung keputusan Mahkamah Persekutuan mengekalkan sabitan dalam kes SRC International oleh peguam bekas perdana menteri itu, Tan Sri Muhammad Shafee Abdullah.

Hadir sama isteri Najib, Datin Seri Rosmah Mansor serta dua anaknya Nooryana Najwa dan Mohd Nizar Mohd Najib.

Apa susah? Kitar semula sahaja skrip dan lakonan lapuk cikgunya Anwar Ibrahim, maka drama air mata bercucuran di Dewan Merdeka.

Pasti, adalah yang simpati kerana sebagai rakyat Malaysia yang penuh tertib, gerenti drama air mata memberi kesan kepada sebilangan kecil pengikutnya.

Dalam rakyat dihimpit kesusahan, nak makan pun susah, ribuan ahli-ahli UMNO dari seluruh pelosok negara dikerah hadir mendengar taklimat basi Presiden Parti UMNO.

Yang menariknya poster Najib digunakan sebagai props siri drama sedih!

Nampaknya drama Zahid benar-benar menjadi walaupun intipati ucapannya sama kerana ia digemburkan pada waktu yang tepat.

Zahid sekali lagi berjaya mengaburi mata ahli-ahlinya serta mengalih perhatian umum daripada isu sebenar.

Yang dicanang kepada akar umbi adalah supaya pilihan raya dipercepatkan.

Umum tahu PRU akan berlaku bila-bila masa. Namun yang benarnya, bukan itu yang ditakutkan oleh Zahid. Apabila Najib sudah ke penjara, Zahid sendiri tak boleh duduk diam.

Tidur tak lena kerana sudah buntu dengan kes mahkamahnya.

Sejak Zahid memegang tampuk Presiden, UMNO seakan sudah hilang taringnya.

Malam ini keputusan begitu, esok pagi keputusan berubah pula.

Sebetulnya UMNO perlu diterajui oleh seorang presiden yang lebih layak dan bukannya Zahid yang mengaku berguru dengan pemimpin lawan UMNO.

Adakah anda sanggup memperjudikan maruah parti kerana Presiden UMNO yang terpalit dengan rasuah dan salah laku? Tepuk dada tanyalah keinginan rakyat.

Yang bergema Dewan Merdeka dengan ejekan, cemuhan “boo” apabila nama Ismail Sabri dipetik. Wah, galak sungguh memalukan seorang Perdana Menteri daripada parti sendiri.

Apa pun, sebagai rakyat Malaysia yang matang, usah kita ikut mundur pemikiran seperti Zahid. Berlapang dada, bekerja untuk rakyat, demi negara Malaysia tercinta.

Putra Ahmad
Penganalisis Politik

*Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Media Variasi

View all posts

View all posts


PRN: MUDA bakal jadi punca ‘undi pecah’

PADANG TERAP: Keputusan Parti Ikatan Demokratik Malaysia (MUDA) untuk bertanding pada Pilihan Raya Negeri (PRN), 12 Ogos ini dilihat mampu menyebabkan berlaku ‘pecah undi’ termasuk jika mereka meletakkan calon di Kedah.

Pengerusi Badan Perhubungan UMNO Kedah, Datuk Seri Mahdzir Khalid berkata, keadaan itu akan menimbulkan pelbagai persepsi kepada pengundi berikutan mereka mempunyai banyak pilihan apabila berlaku pertandingan lebih daripada dua penjuru.

“Macam-macam persepsi (timbul) bila lebih daripada dua (penjuru), sampai ke peringkat pelbagai corak dan gambaran yang boleh diberikan dengan apa yang akan berlaku apabila lebih daripada dua penjuru.

“Bagaimanapun di Kedah kita tidak pasti lagi sama ada mereka akan bertanding atau tidak, setakat ini mereka baru umumkan bertanding di Selangor,” katanya seperti dilapor Utusan hari ini.

Beliau berkata demikian pada sidang akhbar Program Agihan Bakul Makanan Puteri UMNO Kedah di Pusat Komuniti Padang Kerasak, di sini.

Bagaimanapun, Mahdzir menegaskan pihaknya bersikap terbuka sekiranya MUDA mahu bertanding di Kedah selaras dengan amalan demokrasi di negara ini.

Semalam MUDA mengumumkan empat calon untuk kumpulan pertama bagi menghadapi PRN di Selangor, 12 Ogos ini antaranya Setiausaha Agung MUDA, Amir Hariri Abd. Hadi (DUN Seri Serdang); Syaidiyah Izzati Nur Razak Maideen (Batu Tiga): R. Thanusha (Sentosa) dan Melanie Ting (Bukit Antarabangsa)

Authors

MEDIAVARIASI

View all posts

Diyana Rahip

View all posts

View all posts

View all posts


Tanah runtuh: Operasi SAR ditamatkan secara rasmi 12 tengah hari – KPN

BATANG KALI: Operasi mencari dan menyelamat (SAR) mangsa tragedi tanah runtuh di tapak perkhemahan Father’s Organic Farm, di sini, yang bermula 16 Disember lepas, ditamatkan secara rasmi pada 12 tengah hari ini.

Ketua Polis Negara, Tan Sri Acryl Sani Abdullah Sani berkata, keputusan berkenaan dibuat setelah polis mengesahkan tiada lagi mangsa yang terlibat atau hilang dalam kejadian itu.

“Polis memuktamadkan mangsa tanah runtuh yang terlibat adalah seramai 92 orang iaitu masing-masing 61 selamat dan 31 meninggal dunia.

“Hanya urusan teknikal sahaja masih diteruskan di lokasi kejadian melibatkan agensi seperti Jabatan Kerja Raya, Jabatan Ukur dan Pemetaan, Jabatan Mineral dan Geosains dan Majlis Perbandaran Hulu Selangor,” katanya.

Beliau berkata demikian kepada pemberita dalam sidang media khas di Pos Kawasan Tempat Kejadian (PKTK), di sini, hari ini.

Mangsa terakhir tragedi tanah runtuh berkenaan iaitu seorang kanak-kanak lelaki dipercayai berusia antara 7 hingga 12 tahun, ditemukan oleh pasukan SAR pada 4.35 petang semalam, dalam keadaan telungkup di tebing bukit, kira-kira empat meter dari tapak perkhemahan sektor A (hill view).

Sementara itu Acryl Sani berharap, operasi kali ini menjadi satu templat atau pencontoh yang boleh diguna pakai oleh agensi-agensi yang terlibat dalam pengurusan bencana untuk menghadapi sebarang kejadian seumpama itu pada masa akan datang.

“Saya percaya ini adalah satu-satunya operasi yang menyaksikan setiap agensi memainkan peranan yang sesuai seperti digariskan oleh Arahan 20 Majlis Keselamatan Negara (MKN 20) (Panduan Pengurusan Bencana di Malaysia), jadi tiada pertindihan ketika menjalankan tugas,” katanya.

Pada masa yang sama, beliau turut menyatakan penghargaan kepada pihak Agensi Pengurusan Bencana Negara (NADMA) kerana telah menganjurkan pelbagai kursus melibatkan pengurusan bencana yang membantu agensi-agensi penyelamat untuk lebih memahami peranan masing-masing.

Acryl Sani juga berharap agar pihak NADMA dapat menganjurkan table talk secara berkala melibatkan semua agensi yang terlibat dalam MKN 20 bagi memastikan kelancaran pengurusan operasi bencana pada masa hadapan.

Dalam kejadian awal pagi 16 Dis lepas, seramai 92 mangsa terlibat dengan 61 daripadanya terselamat, manakala 31 terkorban, selepas berlaku runtuhan tanah sehingga menimbus kawasan perkhemahan Father’s Organic Farm, Gohtong Jaya.

Mangsa yang terkorban terdiri daripada 18 individu dewasa dan 13 kanak-kanak termasuk seorang bayi berumur setahun.

Operasi sepanjang sembilan hari itu dijalankan oleh lebih 250 anggota penyelamat daripada pelbagai agensi termasuk lima agensi utama kerajaan iaitu Polis Diraja Malaysia, Angkatan Tentera Malaysia, Jabatan Bomba dan Penyelamat Malaysia, Pasukan Mencari dan Menyelamat Khas Malaysia (SMART) dan Angkatan Pertahanan Awam Malaysia (APM).

Operasi turut dibantu oleh unit anjing pengesan (K9) selain penggunaan jentera berat dengan kawasan pencarian dibahagikan kepada tiga sektor iaitu sektor A (hill view), sektor B (farm view) dan sektor C (river side).

Secara keseluruhan, 20 mayat ditemukan di sektor A, satu di sektor B dan 10 lagi di sektor C. – BERNAMA